Pemuda keras kepala main isu KWSP, jadikan Ismail Sabri tidak popular

Pemuda UMNO terus mendalangi usaha memburuk-burukkan kerajaan pimpinan Naib Presidennya Datuk Seri Ismail Sabri Yaakob, setelah Ketua pergerakan itu Asyraf Wajdi Dusuki berterusan mendesak pengeluaran one-off RM10,000 Kumpulan Wang Simpanan Pekerja, diluluskan.

Menjadikan isu KWSP sebagai sasaran, pergerakan itu kelihatan berusaha membuatkan kerajaan campuran Barisan Nasional (BN) dan Perikatan Nasional (PN) pimpinan Ismail Sabri kelihatan tidak popular dalam kalangan rakyat.

Terbaharu, Asyraf Wajdi mencabar Menteri Kewangan Tengku Datuk Seri Zafrul Tengku Abdul Aziz berdebat dengannya secara terbuka berhubung isu pengeluaran simpanan KWSP itu.

Dia menuduh Tengku Zafrul cuba mengelirukan rakyat dengan memberi pelbagai alasan untuk menolak permintaan mengeluarkan wang KWSP kali terakhir sebanyak RM10,000.

“Saya harap Tengku Zafrul janganlah mengelirukan rakyat. Sebagai contohnya, walaupun anggaran pengeluaran wajib pencarum mencecah RM34 bilion setahun, tetapi caruman wajib yang diterima oleh KWSP pada tahun ini (2022) juga dianggarkan mencecah RM70 bilion (memgambilkira unjuran data daripada Tengku Zafrul sendiri)

“Maka masih wujud lebihan tunai sebanyak RM36 bilion. Jadi apa masalahnya jika tuntutan i-Citra 2.0 ini dipenuhi memandangkan anggaran jumlahnya cuma sekitar RM25bilion hingga RM30bilion sahaja?,” kata.

Asyraf Wajdi menegaskan lagi, bahawa dia dan pemimpin Pemuda UMNO tidak mahu menghabiskan masa melakukan perdebatan di media sosial.

“Lebih baik masa yang ada ini digunakan Tengku Zafrul untuk mencari jalan bagi membolehkan pengeluaran dapat dibuat dan mandat KWSP dapat dilaksanakan.

“Kita boleh adakan sesi debat lain di antara saya dan DS Tengku Zafrul untuk beri keadilan kepada rakyat yang sedang menunggu dan berharap,” katanya.

Walaupun telah berkali-kali kerajaan, malah Perdana Menteri sendiri, telah memberitahu sendiri pengeluaran itu tidak akan dibenarkan, Asyraf Wajdi dan pergerakan Pemuda UMNO terus menunjukkan sikap keras kepala mereka.

Malah pada satu peringkat, Asyraf menyindir Ismail Sabri yang lebih senior daripadanya apabila mempersoalkan bantuan yang diberikan kerajaan kepada mangsa banjir baru-baru ini.

Akhir Disember lalu, Asyraf menyindir Naib Presiden partinya itu dengan menganggap kemudahan pinjaman yang disediakan menerusi beberapa agensi, termasuk Bank Simpanan Nasional (BSN) dan Tekun, akan menambah beban hutang orang ramai.

Menerusi kenyataan ‘Alternatif kepada i-Citra KWSP: Tambahan bantuan atau galakkan berhutang’, Asyraf menyifatkan kemudahan pinjaman yang diumumkan Ismail Sabri sebagai inisiatif berhutang yang tidak menyelesaikan masalah. Berita berkaitan

Terdahulu beberapa kesatuan sekerja mendesak kerajaan menghentikan pengeluaran tambahan i-Citra, sebaliknya memperkenalkan beberapa insentif lain, dan tidak mengikut kebodohan Asyraf Wajdi.

Desakan itu dibuat Kongres Kesatuan Sekerja Malaysia (MTUC), Majlis Rangkaian Kesatuan Sekerja Antarabangsa Malaysia (UNI-MLC), dan Kesatuan Kebangsaan Pelaut-Pelaut Semenanjung Malaysia (NUSPM), yang mewakili jutaan ahlinya di seluruh negara. Berita berkaitan

Tindak tanduk Pemuda UMNO pimpinan Asyraf Wajdi kini mendedahkan kepada rakyat betapa rakus dan buruknya perangai UMNO sekiranya tidak mendapat laba politik dan keuntungan diri sendiri.


4 Ogos keputusan permohonan Rosmah ketepi Sri Ram

Mahkamah Tinggi Kuala Lumpur menetapkan 4 Ogos depan untuk mendengar permohonan Datin Seri Rosmah Mansor bagi semakan kehakiman berhubung pelantikan Datuk Seri Gopal Sri Ram sebagai timbalan pendakwa raya kanan dalam perbicaraan rasuahnya membabitkan projek hibrid solar bernilai RM1.25 bilion.

Hakim Mahkamah Tinggi Datuk Ahmad Kamal Md Shahid menetapkan tarikh itu selepas mahkamah sebelum ini dimaklumkan oleh Peguam Kanan Persekutuan Shamsul Bolhassan bahawa Jabatan Peguam Negara (AGC) telah memfailkan bantahan awal terhadap permohonan Rosmah.

Bantahan awal difailkan pada 5 Julai terhadap permohonan Rosmah yang difailkan pada 24 Jun, menamakan peguam negara/pendakwa raya, kerajaan dan Sri Ram sebagai responden.

Mahkamah juga dimaklumkan bahawa Sri Ram telah memfailkan afidavit untuk menolak permohonan kebenaran Rosmah kerana seorang lagi hakim Mahkamah Tinggi memutuskan bahawa beliau kompeten untuk mendakwa Rosmah.

Ahmad Kamal kemudian membenarkan Sri Ram masuk sebagai responden kerana permohonan Rosmah untuk semakan kehakiman pada masa ini masih di peringkat kebenaran.

Pada September tahun lepas, Hakim Mahkamah Tinggi Mohamed Zaini Mazlan berkata pelantikan Sri Ram di bawah Kanun Tatacara Jenayah oleh peguam negara ketika itu, Tan Sri Tommy Thomas, pada Ogos 2018 adalah sah.

Pada Mei, Rosmah gagal dalam permohonan terakhir untuk membatalkan perbicaraan rasuahnya berhubung projek hibrid solar RM1.25 bilion di Sarawak dan memecat Sri Ram sebagai ketua pendakwa dalam kes itu selepas Mahkamah Persekutuan mengesahkan keputusan Mahkamah Tinggi.

Ahmad Kamal juga memerintahkan pihak-pihak memfailkan hujahan masing-masing pada 28 Julai, dengan perbicaraan diteruskan secara fizikal di mahkamah terbuka pada 4 Ogos.

Rosmah diwakili peguam Datuk Akberdin Abdul Kader dan Datuk Jagjit Singh.

Dalam bantahan awal AGC yang difailkan, Shamsul berkata permohonan Rosmah adalah menyalahgunakan proses itu kerana apa yang dimintanya merupakan gangguan terhadap pentadbiran keadilan jenayah yang sewajarnya sejak perbicaraan selesai.

“Penghujahan kami bahawa permohonan di sini harus ditolak kerana permohonan di sini adalah remeh, menyusahkan dan tidak mewajarkan hujah lanjut pada peringkat substantif,” kata Shamsul.

Dalam permohonannya, Rosmah memohon perisytiharan bahawa pelantikan Sri Ram sebagai timbalan pendakwa raya kanan melalui tiga surat pelantikan (fiat) masing-masing bertarikh 8 Julai 2020 dan 11 Mei dan 21 Mei 2021 adalah menyalahi undang-undang.

Dia memohon perisytiharan bahawa versi pertama fiat yang ditandatangani oleh Peguam Negara Tan Sri Idrus Harun pada 8 Julai 2020, yang sepatutnya ditandatangani oleh peguam negara terdahulu, Thomas, pada atau sebelum 15 November 2018, tarikh pendakwaan terhadap pemohon, adalah tidak sah.

Rosmah yang juga isteri bekas Perdana Menteri Datuk Seri Najib Razak memohon perisytiharan bahawa versi kedua fiat bertarikh 11 Mei tahun lalu tidak wujud kerana Thomas, dalam bukunya My Story: Justice in the Wilderness yang diterbitkan tahun lepas, menyatakan pelantikan Sri Ram adalah berkaitan dengan 1MDB dan bukan kes projek hibrid solar.

Dia juga memohon perisytiharan bahawa pelantikan Sri Ram melalui versi ketiga fiat adalah cacat. Rosmah juga memohon pengisytiharan untuk membatalkan keseluruhan prosiding perbicaraan mulai 2018.


186 lagi kes Omicron dikesan

Kementerian Kesihatan (KKM) mengesahkan 186 jangkitan baharu Covid-19 membabitkan varian Omicron dikesan dalam tempoh empat hari bermula 14 Januari hingga hari ini (18 Januari 2022).

Daripada jumlah itu, 46 kes dikesan oleh Integrative Pharmacogenomics Institute, Universiti Teknologi Mara; The Tropical Infectious Diseases Research & Education Centre, Universiti Malaya (43 kes); Malaysia Genome and Vaccine Institute (43 kes); Institut Penyelidikan Perubatan (28 kes); dan Universiti Malaysia Sarawak (26 kes).

Ketua Pengarah Kesihatan Tan Sri Dr Noor Hisham Abdullah berkata angka itu menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai Variant of Concern (VOC) dan Variant of Interest (VOI) adalah sebanyak 6,432 kes.

Menurutnya, daripada jumlah yang dikesan tersebut, 6,412 kes adalah VOC manakala 20 kes adalah VOI.

Secara keseluruhan, sehingga kini, bagi VOC terdapat sebanyak 5,726 kes varian Delta; Omicron (439 kes); Beta (233 kes); dan Alpha (14 kes).

Manakala bagi kes-kes VOI pula terdapat 13 kes varian Theta; Kappa (empat); dan Eta (tiga kes).

Bagi VOC, Selangor merekodkan 41 kes diikuti Sarawak (26); Johor (20); Kuala Lumpur (17); Perak (16); Negeri Sembilan (12); Kelantan (sembilan); Pahang (sembilan); Kedah (lapan); Terengganu (tujuh); masing-masing lima di Melaka, Sabah, dan Pulau Pinang; Labuan (empat); dan masing-masing satu di Putrajaya, serta Perlis.

Keseluruhannya bagi VOC dan VOI, Sarawak merekodkan 2,620 kes diikuti Selangor (843); Johor (408); Pulau Pinang (399); Sabah (308); Perak (276); Kuala Lumpur (268); dan Negeri Sembilan (262 kes).

Kelantan pula merekodkan 239 kes diikuti Pahang (238); Kedah (186); Melaka (159); Terengganu (108); Perlis (48); Labuan (47); dan Putrajaya (23 kes).


Tiada seorang pun miliki majoriti, macam mana mahu lantik PM baharu

Tan Sri Muhyiddin Yassin berkata beliau bersedia meletak jawatan Perdana Menteri namun pada masa sama tidak ada seorang pun pemimpin politik yang memperoleh majoriti yang meyakinkan untuk boleh dilantik sebagai Perdana Menteri baharu.

Malah, Muhyiddin berkata jika beliau meletak jawatan sekarang dan tanpa ada Ahli Parlimen yang boleh menjadi Perdana Menteri, kerajaan tidak dapat dibentuk, sekali gus usaha menangani pandemik Covid-19 dan masalah rakyat akan terganggu.

“Saya memikirkan dalam keadaan tiada seorang pun Ahli Dewan Rakyat lain yang mendapat sokongan majoriti pada masa ini, Perdana Menteri yang baharu tidak boleh dilantik menurut Perlembagaan. Apabila Perdana Menteri tidak boleh dilantik, maka kabinet pun tidak boleh dilantik dan kerajaan baharu tidak dapat dibentuk.

“Apa akan jadi kepada negara kita sekiranya krisis politik berlarutan dan kerajaan baharu tidak dapat dibentuk dalam kadar segera? Kerajaan mana yang akan memastikan program vaksinasi berjalan lancar dan mengikut jadual?,” katanya dalam Perutusan Khas hari ini.

Pada masa sama Perdana Menteri berkata beliau mempunyai pilihan untuk memohon perkenan Yang di-Pertuan Agong bagi membubarkan Parlimen dan mengadakan pilihan raya.

“Saya mempunyai dua pilihan menurut Perlembagaan Persekutuan. Saya boleh memohon perkenan Kebawah Duli Yang Maha Mulia Seri Paduka Baginda Yang di-Pertuan Agong untuk membubarkan Parlimen dan mengadakan pilihanraya atau meletak jawatan.

“Pilihan saya yang paling mudah ialah meletak jawatan. Jika saya mengambil keputusan ini, maka selesailah urusan saya dan terserahlah kepada kebijaksanaan Kebawah Duli Yang Maha Mulia Seri Paduka Baginda Yang diPertuan Agong untuk memilih Perdana Menteri yang baharu.

“Menurut Perkara 43(2) Perlembagaan Persekutuan, Kebawah Duli Yang Maha Mulia Tuanku boleh melantik seorang Perdana Menteri dari kalangan Ahli Dewan Rakyat yang pada hematnya mungkin mendapat kepercayaan majoriti Ahli Dewan Rakyat.

“Saya patuh kepada Perlembagaan dan akan mengambil jalan yang terhormat untuk menyelesaikan kemelut politik yang sedang berlaku,” kata Perdana Menteri dalam Perutusan khas sebentar tadi.

Bagaimanapun beliau menjelaskan sehingga kini tidak ada seorang pun Ahli Parlimen lain yang dapat membuktikan mereka mendapat sokongan majoriti Ahli Dewan Rakyat untuk membolehkan Agong melantik Perdana Menteri baharu.

“Sehingga saat ini tiada seorang pun Ahli Dewan Rakyat lain yang dapat membuktikan dia mendapat sokongan majoriti Ahli Dewan Rakyat untuk membolehkan Kebawah Duli Yang Maha Mulia Seri Paduka Baginda Yang diPertuan Agong melantik Perdana Menteri baharu.

“Jika saya meletak jawatan pada masa ini, bukan saya seorang sahaja yang berhenti menjadi Perdana Menteri. Menurut Perlembagaan Persekutuan, saya hendaklah meletakkan jawatan seluruh anggota Jemaah Menteri. Ini bermakna Kerajaan Perikatan Nasional yang mentadbir negara pada masa ini akan jatuh,” katanya.

Muhyiddin berkata tempoh dua bulan akan datang adalah amat genting dan jika semua perancangan kerajaan dapat dilakansakan seperti yang dijadualkan, negara akan mencapai imuniti kelompok pada bulan Oktober.

“Sekiranya terganggu dengan kemelut politik yang tidak berkesudahan dan kerajaan yang sah tidak dapat dibentuk, sasaran imuniti kelompok tidak akan dapat dicapai dan nyawa rakyat akan terus berada dalam bahaya,” katanya.

Justeru, Perdana Menteri berkata beliau telah berunding dengan Jemaah Menteri dan pimpinan parti-parti di dalam kerajaan PN untuk membuat keputusan terbaik demi rakyat dan negara dan sepakat untuk berunding dengan pimpinan parti-parti di luar PN bagi meluluskan usul undi percaya kepada Perdana Menteri di Dewan Rakyat.

“Ini akan membolehkan kerajaan yang ada pada hari ini terus berfungsi mengurus pandemik hingga tiba suatu masa yang sesuai untuk diadakan pilihanraya bagi mengembalikan semula mandat kepada rakyat. Usul undi percaya ini hanya boleh diluluskan dengan sokongan bipartisan di Dewan Rakyat,” katanya.


Kes Bung Moktar, Zizie: Pendakwa mohon soal balas saksi dianggap belot

Pihak pendakwaan memohon untuk menyoal balas seorang saksi utamanya yang dianggap sebagai saksi belot dalam perbicaraan kes rasuah Ahli Parlimen Kinabatangan, Datuk Seri Bung Moktar Radin dan isterinya Datin Seri Zizie Izette Abdul Samad, berhubung pelaburan unit amanah Public Mutual Berhad.

Timbalan Pendakwa Raya Law Chin How berkata permohonan itu dibuat mengikut Seksyen 154 Akta Keterangan 1950, bagi menyoal balas sendiri perunding unit amanah yang merupakan saksi pendakwaan ke-25, Norhaili Ahmad Mokhtar, 45, lapor Bernama.

“Terdapat percanggahan yang material antara keterangan saksi itu di mahkamah sebelum ini, dengan rakaman percakapan yang diambil oleh pihak Suruhanjaya Pencegahan Rasuah Malaysia (SPRM) semasa siasatan,” katanya pada perbicaraan kes itu di hadapan Hakim Mahkamah Sesyen Kuala Lumpur, Rozina Ayob hari ini.

Law memaklumkan pihaknya telah menyerahkan rakaman percakapan saksi itu kepada pihak pembelaan.

Peguam Ridha Abdah Subri mewakili Bung Moktar mengesahkan menerima rakaman tersebut pada 11 Februari lalu, manakala peguam Datuk K Kumaraendran yang mewakili Zizie Izette juga memaklumkan perkara sama.

Bagaimanapun, pihak pembelaan membantah permohonan tersebut atas alasan ia tidak dibuat mengikut prosedur yang betul.

Hakim Rozina menetapkan 24 Februari ini untuk mendengar permohonan tersebut, dan menasihatkan Norhaili agar tidak berkomunikasi atau berbincang dengan mana-mana pihak termasuk pasukan pembelaan, tertuduh dan pegawai penyiasat.

Terdahulu Norhaili semasa pemeriksaan utama oleh pendakwaan mengekalkan keterangannya pada 27 Januari lalu bahawa Zizie Izette layak menerima wang pengenalan RM2.8 juta, memandangkan pelakon itu memperkenalkan suaminya untuk Felcra membuat pelaburan RM150 juta dalam unit amanah Public Mutual.

Dalam keterangannya itu, saksi berkenaan berkata bayaran wang pengenalan yang diberikan kepada Zizie Izette merupakan strategi pemasaran pihaknya, apabila pelakon itu turut memperkenalkan seorang pegawai kanan Felcra untuk membuat pelaburan sama.

Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar, 64, yang merupakan Pengerusi Bukan Eksekutif Felcra ketika itu, didakwa menerima rasuah daripada Madhi menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai sebanyak RM335,500 daripada Norhaili di bawah nama Zizie Izette, atas sebab sama dan di tempat sama pada 19 Jun 2015.

Zizie Izette, 44, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


UMNO pecat Zaharin Mohd Yasin

Majlis Tertinggi (MT) UMNO malam tadi (30 September 2022) bersetuju memecat aktivis politik, Datuk Zaharin Mohd Yasin daripada ahli parti berkuat kuasa serta-merta.

Setiausaha Agung UMNO Datuk Seri Ahmad Maslan berkata keputusan itu diambil mengikut Fasal 10.6 dibaca bersama Fasal 5.9 kerana Zaharin didapati melanggar Etika Ahli UMNO di bawah Fasal 20.9 Perlembagaan UMNO.

“Adalah dimaklumkan bahawa Mesyuarat MKT memecat Dato’ Zaharin Mohd Yasin daripada menjadi ahli UMNO berkuat kuasa serta merta.

“(Tindakan dibuat) mengikut Fasal 10.6 dibaca bersama Fasal 5.9 kerana melanggar Etika Ahli UMNO di bawah Fasal 20.9 Perlembagaan UMNO,” katanya pada sidang media selepas mesyuarat itu.

Zaharin yang juga seorang blogger sebelum ini lantang mengkritik beberapa pimpinan parti termasuk Presiden UMNO, Datuk Seri Ahmad Zahid Hamidi melalui media sosialnya.

Mei lalu, Zaharin mengkritik Zahid susulan kononya wang yang diterima dari Singapura bagi tujuan kepentingan UMNO.

Katanya UMNO tidak pernah menerima wang daripada individu pemegang jawatan dalam parti itu sebaliknya bantuan kewangan disalurkan kepada pengurusan UMNO bahagian melalui ibu pejabat parti itu.

Mengulas lanjut, Ahmad berkata mesyuarat MT juga menerima perletakan jawatan Tan Sri Zulhasnan Rafique sebagai Pengerusi Lembaga Disiplin UMNO dan merakamkan ucapan terima kasih atas khidmat yang telah beliau berikan.

“Sebagai penggantinya, mesyuarat bersetuju untuk melantik Datuk Mohd Hafarizam Harun sebagai Pengerusi Lembaga Disiplin UMNO yang baharu,” katanya.

Terdahulu, MT UMNO sepakat memutuskan pembubaran Parlimen hendaklah diadakan dalam masa terdekat bagi membolehkan Pilihan Raya Umum Ke-15 (PRU-15) diadakan pada tahun ini juga.

MT menyerahkan kepada Naib Presidennya yang juga Perdana Menteri Datuk Seri Ismail Sabri Yaakob berhubung tarikh pembubaran Parlimen dan PRU-15 untuk dipersembahkan kepada Yang di-Pertuan Agong.


Vaksin buatan Bangladesh dapat kelulusan untuk diuji pada manusia

Vaksin Covid-19 buatan Bangladesh telah mendapat kelulusan bagi fasa pertama ujian ke atas manusia, lapor Xinhua.

Vaksin Bangavax, yang dibangunkan oleh syarikat farmaseutikal tempatan Globe Biotech, menerima kelulusan daripada Direktorat Jeneral Pentadbiran Perubatan di bawah Kementerian Kesihatan dan Kesejahteraan Keluarga pada Ahad selepas pihak berkuasa berkaitan menyemak semua ujian klinikal yang pernah dilaksanakan sebelum ini, lapor Bernama.

“Kami telah mendapat kelulusan untuk ujian klinikal fasa pertama Bangavax,” kata pegawai kanan Globe Biotech, Mohammad Mohiuddin kepada pemberita.

Beliau berkata ujian vaksin Covid-19 ke atas 60 sukarelawan yang sihat tubuh badan akan dijalankan di hospital Universiti Perubatan Sheikh Mujib Bangabandhu di Dhaka.

Pada November lepas, Bangavax, vaksin satu dos Covid-19, mendapat kelulusan daripada Majlis Penyelidikan Perubatan Bangladesh untuk diuji ke atas 64 peserta dewasa yang sihat.

Sebelum ini, Globe Biotech memohon kelulusan untuk menjalankan ujian terhadap manusia pada 1 Nov lepas dan ujian ke atas monyet sebelum ini mendapati vaksin itu memberi “keputusan yang memberangsangkan”.

Vaksin itu dilaporkan boleh disimpan pada suhu 4 darjah Celsius untuk tempoh sebulan dan mampu bertahan hingga enam bulan jika disimpan pada suhu -20 darjah Celsius.


Penjaga kena kompaun bawa budak bawah 12 tahun di tempat awam

Larangan penuh bagi kanak-kanak berusia 12 tahun ke bawah berada di tempat awam adalah antara beberapa peraturan baharu yang dikuatkuasakan sepanjang perintah ‘total lockdown’ mulai hari ini.

Majlis Keselamatan Negara (MKN) dalam pengumuman itu berkata, kanak-kanak terbabit hanya boleh berada di kawasan awam hanya untuk tujuan kecemasan, pendidikan dan bersenam.

“Kanak-kanak berumur 12 tahun ke bawah tidak dibenarkan untuk berada di tempat dan kemudahan awam kecuali bagi tujuan kecemasan, rawatan, pendidikan dan senaman,” kata kenyataan MKN.

Menteri Kesihatan, Datuk Seri Dr Adham Baba, semalam menjelaskan pihak berkuasa boleh membuka kertas siasatan terhadap mana-mana ibu bapa yang ingkar kerana mendedahkan kanak-kanak berusia bawah 18 tahun kepada Covid-19, dengan membawa mereka ke tempat berisiko, termasuk kawasan sesak.

Kertas siasatan itu boleh dibuka atas kesalahan melanggar SOP yang ditetapkan Majlis Kesihatan Negara (MKN), memandangkan Akta Pencegahan dan Pengawalan Penyakit Berjangkit 1988 tiada peruntukan pihak berkuasa boleh berbuat demikian.

Sebelum ini, Kementerian Kesihatan Malaysia (KKM) memaklumkan sebayak 82,341 kes Covid-19 dikesan dalam kalangan individu berusia di bawah 18 tahun, bagi tempoh antara 25 Januari hingga Ahad lalu.

Ketua Pengarah Kesihatan, Tan Sri Dr Noor Hisham Abdullah, ketika menyuarakan kebimbangan berhubung penularan jangkitan terhadap golongan sedemikian, berkata 19,851 kes membabitkan bayi berusia bawah empat tahun.

Katanya, bagi tempoh sama sebanyak 8,237 kes pula merangkumi kanak-kanak berusia lima hingga enam tahun.

“KKM juga merekodkan 26,851 kes dan 27,402 kes, masing-masing bagi individu berusia tujuh hingga 12 tahun serta 13 hingga 17 tahun,” katanya.


Tiada rakyat Malaysia terbabit dua insiden di Mesir: Wisma Putra

Tiada rakyat Malaysia yang terkesan dalam dua insiden di Mesir iaitu letupan besar saluran paip gas di Nasr City, Kaherah pada Khamis dan kemalangan melibatkan sebuah bas di Aswan pada Rabu.

Kementerian Luar Negeri dalam mengesahkan hal in berkata Kedutaan Besar Malaysia di Kaherah telah berhubung dengan rakyat Malaysia, terutamanya pelajar-pelajar yang menginap di sekitar Nasr City bagi memastikan keselamatan mereka.

Rakyat Malaysia juga dinasihatkan sentiasa berhati-hati dan menjaga keselamatan masing-masing, kata kementerian melalui kenyataan Khamis malam, lapor Bernama.

Mereka yang memerlukan bantuan konsular diminta menghubungi Kedutaan Besar Malaysia di Kaherah di Mesir 21, Al Aanab Street, Mohandessine, Giza, atau hubungi melalui Tel: +201200276388 atau E-mel: [email protected].

Menurut laporan media Mesir letupan berhampiran Al-Ahly Club di Nasr City menyebabkan kebakaran besar dan kemalangan bas dengan sebuah lori di Aswan pula menyebabkan 10 orang maut termasuk lima pelancong asing.

Sementara itu media Mesir melaporkan, berpuluh-puluh kenderaan bomba bergegas memadamkan kebakaran, manakala pihak keselamatan bertindak mengawal keadaan dan menukar lalu lintas di Jalan Suez berhampiran kebakaran.

Sehingga kini unit perlindungan berjaya mengawal api. Kementerian Kesihatan mengesahkan tiada kecederaan atau kematian akibat kejadian itu.

Maklumat dilaporkan oleh saluran Sada El-Balad bahawa punca kebakaran disebabkan salah satu kren milik syarikat air mengorek di kawasan berhampiran hingga terkena paip gas menyebabkannya bocor sebelum terbakar dan meletup.


RM156 bilion lebih sudah dibelanja bagi pakej bantuan, rangsang ekonomi

Sebanyak RM156.18 bilion daripada RM225 bilion yang diperuntukkan menerusi empat pakej bantuan dan rangsangan ekonomi telah dibelanjakan setakat 30 Nov 2021 bagi merangsang semula ekonomi negara, Dewan Negara diberitahu hari ini.

Timbalan Menteri Kewangan II Yamani Hafez Musa berkata pakej berkenaan meliputi Pakej Bantuan Perlindungan Ekonomi dan Rakyat Malaysia (PERMAI), Program Strategik Memperkasa Rakyat dan Ekonomi (PEMERKASA), PEMERKASA Tambahan dan Pakej Perlindungan Rakyat dan Pemulihan Ekonomi (PEMULIH), menurut laporan Bernama.

Beliau berkata berikutan pelaksanaan pakej berkenaan, trend pemulihan ekonomi telah dapat dilihat apabila ekonomi negara berkembang tiga peratus pada sembilan bulan pertama tahun ini, berbanding penguncupan 6.4 peratus dalam tempoh sama pada tahun sebelumnya.

Menurutnya kebenaran merentas negeri dan pembukaan semula hampir semua sektor ekonomi serta penyambungan semula kebanyakan aktiviti sosial di bawah Pelan Pemulihan Negara (PPN) turut membantu mengembangkan ekonomi negara.

“Susulan kemajuan pelaksanaan Program Imunisasi Covid-19 Kebangsaan (PICK) telah meningkatkan permintaan domestik serta mendorong sentimen positif dalam kalangan perniagaan dan juga pengguna dengan membantu rakyat yang terjejas selain memastikan kelangsungan perniagaan.

“Indeks sentimen pengguna contohnya telah melonjak kepada 101.7 mata pada suku ketiga 2021 berbanding 64.3 mata pada suku tahun sebelumnya,” katanya pada sesi soal jawab persidangan Dewan Negara di sini hari ini.

Beliau menjawab soalan Senator Datuk Razali Idris mengenai sejauh mana empat pakej bantuan dan rangsangan ekonomi iaitu PERMAI, PEMERKASA, PEMERKASA Tambahan dan PEMULIH telah merangsang semula ekonomi negara.


Dua pengawal peribadi dipukul, diugut majikan hanya kerana berpuasa

Majikan berbangsa bukan Islam didakwa memukul dua pengawal peribadinya berbangsa Islam hanya kerana berpuasa, malah mereka berdua diugut dengan sepucuk pistol sekiranya membuat laporan polis berhubung insiden tersebut.

Insiden tersebut berlaku di rumah rakan majikan tersebut di One KL Kondominium Complex, Kuala Lumpur dan ia berlarutan sehingga di rumah majikan tersebut yang menetap di Bukit Tinggi.

Satu laporan polis juga dibuat oleh kedua-dua mangsa kerana bimbang dengan ancaman yang dibuat oleh majikan tersebut.

Laporan polis dua pengawal peribadi yang dibelasah majikan.

Dalam kejadian di rumah majikan tersebut, kedua-dua mereka diugut akan diberhentikan kerja kerana berpuasa, malah majikan tersebut juga menghamburkan kata-kata kesat terhadap merek berdua.

Dalam laporan polis yang dibuat, mangsa melaporkan majikannya menghina agama Islam dengan kata-kata “Saya sudah cakap jangan puasa, siapa yang bayar gaji u, saya ke atau u punya Allah”.

Kedua-dua mereka kemudiaan ditampar dan ditarik rambut oleh majikannya dengan mengugut mereka supaya tidak membuat laporan polis.

“U orang mau complain saya ke, itu IGP (Ketua Polis Negara) saya pegang,” menurut laporan polis yang dibuat kedua-dua mangsa itu lagi.

Kejadian di rumah rakan majikan tersebut tidak berakhir disitu sahaja, mereka kemudiaan dibelasah dengan teruk menggunakan rotan dibelakang badan sehingga meninggalkan kesan.

Dalam laporan tersebut juga menyebut tindakan majikan tersebut mengacukan sepucuk pistol kepada salah seorang rakan pengawal peribadi yang juga mangsa dengan kata-kata ugutan yang mengancam keselamatan diri dan keluarga mangsa.

Satu laporan polis dibuat oleh mangsa di Balai Polis Klang pada jam 3 pagi.

Pihak Agenda Daily masih cuba menghubung pihak berkuasa bagi mendapatkan pengesahan berkenaan laporan tersebut dan tindakan susulan yang bakal diambil terhadap tindakan kecam majikan yang mencederakan dua pengawal peribadinya tersebut.


Apakah UMNO akan bersama PH dan akur Anwar sebagai PM?

1. Pakatan Harapan (PH) begitu optimis akan membentuk kerajaan selepas PRU15 dan menyatakan Datuk Seri Anwar Ibrahim adalah calon Perdana Menteri (PM) jika PH memperolehi majoriti yang cukup.

UMNO kena terima Anwar jadi PM, kata Setiausaha Organisasi DAP, Anthony Loke

2. Anthony Loke, Setiausaha Organisasi DAP mensyaratkan jika mana-mana parti yang ingin bekerjasama dengan PH dalam pilihan raya umum akan datang hendaklah menerima Anwar sebagai calon PM.

3. Syarat yang dikemukakan DAP ini tentulah ditujukan kepada parti-parti lain yang dilihat tidak menyokong Perikatan Nasional seperti parti Warisan termasuk juga Parti Pejuang dan Parti Muda yang sedang menanti kelulusan pendaftaran parti itu daripada RoS.

4. Loke juga membayangkan kemungkinan partinya DAP bersama-sama PKR dan AMANAH di dalam PH akan bekerjasama dengan UMNO pada musim Pilihan Raya Umum Ke-15 (PRU15) nanti, itu pun dengan syarat UMNO hendaklah bersetuju Anwar menjadi calon PM.

5. Syarat yang dikemukakan ini mungkin tidak menjadi masalah besar kepada UMNO kerana bunga-bunga jalinan kerjasama ini nampaknya telah diungkap sendiri oleh Presiden parti itu di dalam ucapan penggulungan Perhimpunan Agung UMNO (PAU) 2020 ketika menolak kerjasama dengan Perikatan Nasional (PN) dalam PRU15 nanti.

6. Presiden UMNO Datuk Seri Ahmad Zahid Hamidi telah memberi bayangan parti yang dipimpinnya itu tidak menolak kemungkinan akan membentuk jajaran baharu dengan parti lain jika pilihan itu yang terbaik untuk membentuk kerajaan baharu tanpa PN.

7. Masalahnya apakah semudah itu UMNO boleh menebus maruahnya yang secara terang menolak Anwar menjadi PM dan juga tidak akan bersekongkol dengan DAP.

8. Keputusan ‘No Anwar’ dan ‘No DAP’ yang digemakan di dalam PAU 2020 itu walaupun ia dilihat bertentangan dengan kecenderungan Zahid sendiri yang lebih mereng dengan Anwar yang dianggap sebagai cikgunya, namun bukanlah ia menjadi rumit untuk Zahid membetulkan salah faham ahli-ahli UMNO ini.

9. Zahid yakin akhirnya nanti ahli-ahli UMNO boleh menerima Anwar walaupun sukar untuk UMNO selenggang bersama DAP.

10. UMNO nampaknya sudah berpatah arang berkerat rotan tidak boleh bekerjasama lagi dengan PN. Parti daulah Melayu ini dilihat lebih serasi bermukah dengan PKR dan DAP setelah kecewa untuk mengangkat martabat penyatuan Melayu bersama PAS dan PPBM. UMNO semakin berani mengalihkan sauhnya untuk mendayung era perjuangan keMelayuannya bersama PKR dan DAP.

11. Apa yang pasti kehadiran UMNO dalam jajaran baharu bersama PKR, DAP dan AMANAH bakal menyaksikan episod norma baharu politik yang diimpikan oleh UMNO sendiri.


Selepas ponteng sidang Parlimen, Kit Siang puji prestasi Khairy

Lim Kit Siang memuji Khairy Jamaluddin Abu Bakar yang dilantik sebagai Menteri Kesihatan, malah meluahkan rasa gembira sebaik Perdana Menteri Datuk Seri Ismail Sabri mengumumkan pertukaran portfolio Ahli Parlimen (MP) Rembau itu dalam Kabinetnya.

Pemimpin veteran DAP itu yang dikritik semalam kerana ponteng sesi Parlimen semasa Khairy menggulung bagi Kementerian Kesihatan berkata sangat mengharapkan kejayaan akan dicapai dalam memerangi Covid-19 dengan pelantikan tersebut.

“Biar saya berlaku jujur satu-satunya berita baik dalam peristiwa pembentukan kabinet Ismail Sabri adalah pelantikan Khairy Jamaluddin sebagai Menteri Kesihatan.

“Semua rakyat Malaysia mahu dan mengharapkan Khairy berjaya dalam mengemudi perang melawan Covid-19 yang mengancam negara, dan saya tidak segan untuk mengakui bahawa saya adalah seorang daripadanya,” katanya dalam satu kenyataan.

Kit Siang juga berkata kritikannya bukan mahu melihat Khairy gagal dalam menjalankan tugasnya sebaliknya mahu melihat beliau berjaya.

“Saya akan terus melontarkan pandangan dan kritikan terhadap Khairy dalam usahanya untuk memerangi Covid-19, bukan kerana saya mahu beliau tersungkur gagal tetapi sebaliknya untuk melihat beliau berjaya,” katanya lagi.

Untuk rekod, Kit Siang terdahulu mengkritik Khairy berhubung isu kematian Covid-19 tetapi tidak nampak batang hidung dalam Dewan Rakyat semalam, namun Khairy tetap menjawab persoalan yang dibangkitkan MP Iskandar Puteri itu.

Semakan dalam siaran langsung semasa sesi pagi Parlimen hari ini, bayang batang hidung tidak kelihatan tetapi terdapat beberapa MP pembangkang lain dalam Dewan Rakyat yang bangkit bertanya soalan kepada Khairy semasa sesi penggulungan tersebut.

Kit Siang juga tidak nampak bangun di kerusinya untuk bertanyakan soalan kepada Khairy.

Dalam penggulungan hari ini, Khairy berkata bagi purata kes kematian dalam tempoh tujuh hari pada bulan Ogos adalah 251 kes berbanding September iaitu 106 kes manakala berdasarkan kes aktif semasa yang dicatatkan, sebanyak 83 peratus daripada keseluruhan kes adalah dari kategori 1 dan 2 dan hanya perlu kuarantin di rumah.

“Sebanyak 10.7 peratus dibawa ke pusat kuarantin dan rawatan Covid-19 (PKRC) dan yang masuk hospital adalah 5.1 peratus manakala kes yang memerlukan bantuan alat pernafasan dan rawatan rapi adalah 0.5 peratus.

“Ini bukan tujuan memberi gambaran yang baik sahaja tetapi lebih bertujuan memberi perincian yang lebih teliti berkenaan kes dihadapi hari ini supaya pengurusan pandemik dapat dibuat dengan teratur dan bersasar,” katanya.


Pelajar Kafa duduki ujian dalam banjir

Jabatan Bomba dan Penyelamat Selangor mengesahkan video yang dikongsi secara meluas menunjukkan sekumpulan pelajar menduduki ujian penilaian kelas Al-Quran dan Fardu Ain (Kafa) di dalam bilik darjah yang dimasuki air berlaku di Sekolah Rendah Agama (SRA) Sungai Balak di Kajang dua hari lalu.

Pengarahnya Norazam Khamis mengesahkan kejadian itu kepada FMT semalam dan mengakui sekolah agama itu terletak di kawasan rendah yang sering dilanda banjir kilat.

Beliau berkata, kejadian berlaku selepas paras air mula naik sekitar jam 4.30 petang Rabu (30 November 2022) berikutan hujan lebat di Kajang yang berlarutan lebih sejam.

“Banjir itu menjejaskan seramai 64 murid berusia 11 tahun yang menduduki UPKK (Ujian Penilaian Kelas Kafa) di bawah seliaan lapan guru,” katanya.

Norazam berkata keadaan banjir kilat dapat dikawal dan tiada kejadian tidak diingini berlaku.

Tambahnya, air kemudiannya surut kira-kira jam 7 malam.

Norazam berkata, paras air sebelum ini mencecah 0.6 meter di kawasan sekitar sekolah itu.

Sementara itu, Harian Metro melaporkan, seorang ibu kepada murid yang terlibat dalam kejadian itu berkata, dia menjangkakan sekolah itu dinaiki air setiap kali hujan lebat.

“Ketika hujan lebat semalam, saya sudah menjangkakan sekolah akan dinaiki air seperti yang pernah berlaku sebelum ini.

“Saya dapat tahu apabila video itu (banjir) dikongsi oleh seorang Ustazah dalam kumpulan WhatsApp sekolah,” kata Kartini Adris yang merupakan seorang suri rumah.

Kartini menjelaskan, anak perempuannya, Nur Humairah Nazri, 11 tahun, terpaksa menduduki ujian UPKK di dalam kelas yang dinaiki air.

“Betul, anak saya merupakan salah seorang murid yang terlibat dalam kejadian yang berlaku pada Rabu. Saya melihat video itu dalam kumpulan WhatsApp sekolah semasa dalam perjalanan pulang dari hospital,” katanya.

Terdahulu, Kartini yang juga seorang suri rumah memuat naik video kejadian itu di TikTok.

Video itu menunjukkan murid-murid menyelesaikan soalan ujian mereka apabila beberapa wanita, dipercayai guru sekolah, dilihat mengumpul kertas jawapan.

UPKK diadakan untuk menilai tahap murid-murid Darjah Lima dalam bidang pengajian Al-Quran, Ulum Syariah (Aqidah dan Ibadah), Sirah, Adab (Sivik Islam), Jawi dan Khat serta Asas Lughatul Quran.


Selepas jumpa Zahid, Waytha yang dulu dibenci UMNO kini jadi rakan

Jika sebelum ini UMNO menjadikan bekas Menteri Perpaduan Negara dan Kesejahteraan Sosial, P Waytha Moorthy sebagai sasaran serangan, bagaimanapun keadaan tersebut berubah sebaliknya kini.

Menjelang Pilihan Raya Umum Ke-15 (PRU-15), Waytha yang juga Presiden Parti Kemajuan Malaysia (MAP) selepas berjumpa Presiden UMNO, Datuk Seri Ahmad Zahid Hamidi secara terbuka mengisytiharkan sokongan padu kepada Barisan Nasional (BN).

Waytha walaupun sebelum ini dilantik menteri semasa kerajaan Pakatan Harapan (PH) menang selepas PRU-14 lalu, berkata kecewa dengan gabungan pembangkang tersebut selepas seakan-akan tidak diendahkan dengan permohonan mereka untuk menjalinkan kerjasama.

Waytha mendakwa, dia sudah menunggu cukup lama untuk mendapat maklum balas daripada PH berhubung permintaan menyertai gabungan berkenaan.

“Berdiam diri dari pakatan bukan pilihan bagi saya. Saya menganggap Datuk Seri Anwar Ibrahim (Pengerusi PH) tidak mahu sebarang kerjasama daripada saya. Saya menghormati keputusannya,” katanya dipetik dalam video yang dirakam baru-baru ini.

Untuk rekod, Waytha juga menerima kunjungan Zahid di kediamannya ketika sambutan perayaan Deepavali, baru-baru ini dan gambar pertemuan itu dikongsi dalam media sosial.

Dalam rakaman video pendek berdurasi dua minit 55 saat yang dikongsi di akaun Facebook MAP, Waytha membuaat pengumuman menyokong BN secara rasmi.

“Apa yang penting bagi saya ialah menyokong seorang Perdana Menteri yang akan membantu saya dalam membina masyarakat kami dan memenuhi perjalanan hidup serta misi saya.

“Itulah kata sepakat yang telah saya usahakan bersama Datuk Seri Ahmad Zahid Hamidi. Beliau menyokong inisiatif dan rancangan saya untuk masyarakat India.

“Justeru, MAP dan saya akan menyokong Barisan Nasional di bawah pimpinan beliau,” katanya lagi.

Untuk rekod, Waytha sering menjadi sasaran UMNO semasa PH memerintah selama 22 bulan.

Ketua Puteri UMNO, Datuk Zahida Zarik Khan pada 2018 sebelum ini membidas Waytha sebagai tidak layak memegang jawatan menteri apatah lagi dengan sikap biadap, tidak sensitif dan mengguris hati orang-orang Islam Melayu.

“Waytha Moorthy tidak layak memegang jawatan menteri, dia mesti letak jawatan atau dipecat,” katanya dalam laporan media UMNO Online.

Malah, laporan polis juga dibuat oleh Puteri UMNO di seluruh negara dibuat berhubung perkara terbabit.

“Laporan polis ini dibuat terhadap kebiadapan Waytha Moorthy dalam video dan kata-katanya di Dewan Rakyat baru-baru ini,” katanya.

Pada 2018, tular video yang dikatakan dirakam 10 tahun lalu ketika Waytha menjadi pemimpin utama pertubuhan radikal Hindraf dengan memburuk-burukkan negara kepada negara luar iaitu menyebarkan kenyataan palsu berupa fitnah, menggambarkan seolah-olah Malaysia menghadapi masalah pencabulan hak asasi yang kronik dan melakukan penindasan teruk kepada kaum-kaum dan penganut agama lain, antaranya merobohkan kuil-kuil hindu dan menafikan hak asasi kaum lain di Malaysia.


Berakhir MoU hari ini, Ketua Puteri UMNO gesa disegerakan PRU-15

Baharu sahaja berakhir memoramdum persefahaman (MoU) antara kerajaan dengan Pakatan Harapan (PH) hari ini, desakan supaya mengadakan pilihan raya umum ke-15 (PRU-15) mula kedengaran.

Ketua Puteri UMNO, Datuk Zahida Zarik Khan tanpa membuang masa terus memulakan asakan kepada Perdana Menteri Datuk Seri Ismail Sabri Yaakob supaya tidak menghiraukan tuntutan pembangkang agar MoU diteruskan, sebaliknya dicadangkan supaya membubar Parlimen.

“Hari ini adalah tarikh terakhir MOU (perjanjian persefahaman kerajaan dan Pakatan Harapan untuk) tidak ada pilihan raya sebelum 31 Julai.

“Ertinya pilihan raya boleh diadakan pada bila-bila masa. Kami mahu pilihan raya diadakan segera dan jangan sesekali melayan kehendak pembangkang dan juga Bersatu yang mahu melengah-lengahkan pilihan raya sehingga hujung penggal,” katanya dipetik laporan BH hari ini.

Zahida berucap semasa Konvensyen Puteri BN di Pusat Dagangan Dunia Kuala Lumpur (PWTC).

Zahida berkata, Barisan Nasional (BN) juga tidak boleh menunggu sehingga parti lawan bergabung untuk mengadakan PRU-15 kerana itu akan menjejaskan peluang untuk menang besar nanti.

“Kenapa kita perlu tunggu mereka bergabung, baharu kita nak serang, jangan kita berikan mereka vitamin untuk mereka lebih kuat. Bodohlah kita, tidak menyerang ketika musuh kita lemah,” katanya.

Jelasnya lagi, UMNO sudah tidak sabar menunggu PRU diadakan kerana mengetahui bakal menang besar nanti.

“Kami tidak sabar menunggu pilihan raya diadakan segera,” katanya lagi.

Terdahulu, Ismail Sabri memberi isyarat jelas tidak akan ada lagi perjanjian atau Mou baharu yang akan disambung antara kerajaan dengan PH.

Ismail Sabri akur dengan pendirian partinya, UMNO yang sudah membuat ketetapan supaya tiada MoU 2.0 akan dimerterai dengan PH walaupun terdapat usaha untuk menyambung MoU 2.0 yang baharu selepas tamat pada 31 Julai ini.

“Soal sambung tak sambung (MoU) tak penting, yang pentingnya sekarang adalah soal persefahaman untuk kepentingan rakyat masih boleh kita teruskan. Kerjasama bertulis tidak ada lagi lepas ini.

“Kita sama-sama bersetuju untuk tidak ada perjanjian atau persefahaman baharu. Saya pun mesti akur dengan keputusan parti saya. Saya sudah maklumkan kepada mereka (pemimpin PH), UMNO sudah buat ketetapan tidak sambung.

“Tapi dari segi perjanjian secara bertulis, semua sudah bersetuju tidak perlu ada perjanjian bertulis baru, tapi persefahaman untuk kepentingan rakyat kita boleh diteruskan bagi menjamin kestabilan politik,” katanya baru-baru ini.

Sebelum ini, Pengerusi PH yang juga Ketua Pembangkang, Datuk Seri Anwar Ibrahim, menjelaskan tarikh akhir MoU itu belum muktamad kerana dokumen berkenaan tidak menetapkan tarikh akhir, sebaliknya hanya menyebut tarikh membabitkan PRU-15.


Dua artis tewas pemilihan cabang PKR, orang kanan Anwar tewas di Gombak

Dua artis yang masuk bertanding buat kali pertama dalam pemilihan cabang PKR kali ini tewas dalam keputusan yang mula diumumkan hari ini.

Pengarah dan pelakon, Datuk Hans Isaac dan penyanyi Syed Ahmad Abdul Rahman Alhadad atau Altimet tewas selepas gagal meraih undi yang cukup memenangi pemilihan peringkat Cabang Ampang.

Han Isaac atau nama sebenarnya Gerald Hans Isaac sekadar memperoleh 609 undi sementara Altimet, turut tewas, memperoleh 589 undi.

Pemilihan bagi Ketua Cabang Ampang dimenangi Daing Muhammad Reduan Bachok, yang memperoleh 942 undi.

Sementara itu di Cabang Pandan, calon Timbalan Presiden PKR, Rafizi Ramli menang jawatan Ketua Cabang Pandan selepas memperoleh 548 undi mengatasi pencabarnya, Mohamad Rashidi Hasan yang memperoleh 373 undi.

Sementara di Cabang Gombak, menepati ramalan apabila Menteri Besar Selangor, Datuk Seri Amiruddin Shaari menang bagi jawatan Ketua Cabang Gombak mengatasi pesaingnya, yang juga bekas Setiausaha Politik Datuk Seri Anwar Ibrahim, Farhash Wafa Salvador.

Amiruddin memperoleh 1,858 undi mengatasi Farhash yang memperoleh 1,215 undi.

Setakat jam 1.45 petang ini, tiga negeri sudah mengumumkan keputusan bagi pemilihan PKR iaitu Melaka, Selangor dan Negeri Sembilan.


Adakah Najib akan diampun setiap kali dia disabit bersalah? Kit Siang

Permohonan bekas Perdana Menteri Datuk Seri Najib Razak untuk mendapatkan pengampunan diraja hampir serta-merta setelah sabitan dan hukuman bagi kesalahan berkaitan penyelewengan RM42 juta dana SRC International menunjukkan kurangnya penyesalan, kata veteren DAP Lim Kit Siang.

Beliau juga berkata kepantasan permohonan yang tidak pernah berlaku sebelum ini akan menjejaskan badan kehakiman Malaysia dengan mencadangkan hakim dalam perbicaraannya, termasuk Ketua Hakim Negara, telah bertindak secara tidak betul.

“Ini adalah kali pertama dalam sejarah negara di mana petisyen pengampunan dikemukakan serta-merta selepas sabitan dan membawa implikasi bahawa badan kehakiman tersilap meletakkan Najib dalam penjara.

“Implikasi bahawa lima hakim di Mahkamah Persekutuan telah gagal dalam keadilan dengan tidak membenarkan penangguhan pendengaran,” katanya dalam satu kenyataan hari ini (5 September).

Permohonan Najib juga akan meletakkan Yang di-Pertuan Agong dalam kedudukan yang tidak boleh dipertahankan untuk campur tangan secara langsung dalam kontroversi yang sudah menjadi skandal rasuah global, katanya.

Kit Siang berkata permohonan untuk pengampunan diraja biasanya mempunyai unsur-unsur penyesalan atas kesalahan yang dilakukan, atau selepas banduan menjalani sebahagian besar daripada hukuman itu.

“Adakah Najib menyatakan kekesalan atau penyesalan terhadap skandal 1MDB dan tindakan rasuah lain ketika dia menjadi Perdana Menteri Malaysia?

“Najib mempunyai empat lagi perbicaraan rasuah. Adakah dia akan diampunkan setiap kali dia disabitkan kesalahan?” soal Kit Siang.

Mengikut Peraturan Penjara 2000, seseorang banduan boleh, jika dia mahu, merayu kepada Yang di-Pertuan Agong atau Raja atau Yang di-Pertuan Negeri atas sabitan atau hukumannya, secepat yang dapat dilaksanakan selepas sabitannya.

Petisyen kedua sedemikian hendaklah dibenarkan apabila banduan telah genap tiga tahun dari tarikh sabitan, dan selepas itu petisyen sedemikian hendaklah diberikan pada selang dua tahun, melainkan jika terdapat keadaan khas, di mana pegawai penjaga boleh mempertimbangkan sama ada perlu dimaklumkan kepada Raja atau Raja-raja negeri atau Yang di-Pertuan Negeri.

Kit Siang juga mempersoalkan perbandingan dibuat anak Najib, Mohd Nizar dengan pemimpin antiapartheid Afrika Selatan dan bekas presiden Nelson Mandela dengan mengatakan bahawa Najib “akan mengatasi semua cabaran seperti yang dilakukan Mandela.”

“Adakah terdapat persefahaman bahawa Najib akan diampunkan? Adakah Mandela pernah didakwa di Afrika Selatan dengan bukan sahaja rasuah, tetapi skandal kewangan global?,” soal Kit Siang lagi.

Awal hari ini, Speaker Dewan Rakyat Tan Sri Azhar Azizan Harun mengesahkan Najib telah memohon pengampunan diraja, dan kekal sebagai ahli Parlimen Pekan sehingga keputusan dibuat mengenai permohonan itu.

Najib memfailkan petisyen untuk pengampunan diraja pada 2 September, iaitu dalam tempoh 14 hari dari hari Mahkamah Persekutuan menolak rayuannya pada 23 Ogos.

Bekas Presiden UMNO itu kini menjalani hukuman penjara 12 tahun, setelah mahkamah tertinggi menolak rayuan terakhirnya dalam kes RM42 juta SRC International Sdn Bhd.


Vaksin digunakan PICK berkesan lawan varian Delta: KP Kesihatan

Orang ramai tidak perlu bimbang mengenai keberkesanan vaksin Covid-19 yang digunakan di bawah Program Imunisasi Covid-19 Kebangsaan (PICK) kerana ia mampu melawan varian Delta yang ganas itu.

Malaysia setakat ini meluluskan penggunaan vaksin Covid-19 jenis Pfizer, Sinovac, AstraZeneca, Moderna, Sinopharm, Johnson & Johnson (J&J), dan CanSino.

Semalam, Kementerian Kesihatan Republik Indonesia (KKRI) mendakwa keberkesanan vaksin Sinovac semakin menurun dalam kes kematian dan kemasukan ke hospital, selepas tiga bulan suntikan diberikan kepada penerima.

Ketua Pengarah Kesihatan Tan Sri Dr Noor Hisham Abdullah memberi jaminan bahawa semua vaksin yang digunakan itu berkesan menentang varian Delta.

Menjadikan Labuan dan Sarawak sebagai contoh, beliau berkata vaksinasi telah berjaya mengurangkan kadar kemasukan ke hospital, unit rawatan rapi (ICU) dan mengurangkan keperluan pengunaan alat bantuan pernafasan.

Beliau yakin kes di Lembah Klang juga akan berkurangan selepas mencapai 50 peratus penduduk dewasa lengkap dua dos vaksin menjelang 31 Ogos ini.

“Kita sudah mula melihat perkembangan positif. Di Lembah Klang apabila kita mula memberi vaksin kepada warga emas lebih 60 tahun, jumlah pesakit di Hospital Sungai Buloh menurun dan kini kumpulan berusia 40 hingga 59 tahun dan 20 hingga 39 tahun juga menurun dalam seminggu yang lalu,” katanya hari ini.

Dr Noor Hisham berkata daripada 67 penjujukan genom dilaksanakan di negara ini dari 17 Julai hingga Ogos ini, 66 disahkan sebagai varian Delta.

Katanya, kadar kebolehjangkitan Covid-19 atau R-naught adalah lebih tinggi bagi varian Delta dan oleh itu lebih banyak penularan berbanding virus Wuhan yang mencetuskan pandemik pada 2019.

“R-naught untuk virus Wuhan bermula dari 2.5, bermakna seseorang boleh menjangkiti 2.5 orang tetapi kini virus ini (Delta) dilaporkan pada kadar lima hingga lapan…bermakna jika 100 orang dijangkiti, mereka boleh menjangkitkan 500 hingga 800 orang dalam satu kitaran. Ia sama seperti cacar air (11 hingga 12) dan campak (18),” katanya.

Katanya lebih banyak varian dijangka muncul sambil menambah bahawa mutasi berlaku apabila terdapat jangkitan yang menyebabkan virus masuk ke paru-paru dan membiak.

“Mungkin dalam tiga atau empat kitaran, kita boleh melihat lonjakan mutasi protein yang menjadi rintangan kepada vaksin dan mungkin kita tidak dapat mengesan daripada ujian. Kebimbangan itu wujud tetapi kita perlu melihat kepada penyelesaian, kaedah terbaik untuk membendung jangkitan ini,” katanya.

Semalam jurucakap Pasukan Petugas Covid-19 KKRI, Dr Siti Nadia Tarmizi berkata, keberkesanan vaksin Sinovac semakin menurun kepada 79 peratus bagi kes kematian dan 53 peratus kemasukan ke hospital dalam tempoh tiga bulan, berbanding 95 peratus dan 74 peratus pada Januari hingga Mac


PRN Johor: Jabatan Kesihatan beri jaminan keselamatan pengundi pada hari mengundi

Jabatan Kesihatan Negeri (JKN) Johor menjangkakan tiada kluster baharu akan tercetus pada Pilihan Raya Negeri (PRN) Johor yang sedang berlangsung sehingga menjelangnya hari pengundian, Sabtu ini.

Timbalan Pengarah (Kesihatan Awam) JKN Johor Dr Shaharom Nor Azian Che Mat Din berkata meskipun berlaku peningkatan kes positif baharu Covid-19 di negeri ini, namun ia tidak akan berlaku secara mendadak kerana penularan varian Omicron mempunyai kadar kebolehjangkitan yang lebih tinggi berbanding varian terdahulu, menurut laporan Bernama.

“Selagi kita mematuhi SOP, norma baharu, saya yakin kita dapat mengekang penularan Covid-19.

“Kemungkinan ‘kluster pilihan raya’ tidak akan berlaku tetapi semuanya bergantung terus kepada semua pihak termasuk jentera parti itu sendiri dan masyarakat untuk memastikan tiada penularan,” katanya semasa menjadi tetamu pada program Suara Johor.

Katanya, Suruhanjaya Pilihan Raya (SPR) dan JKN Johor telah menyebarluaskan maklumat berkaitan Prosedur Operasi Standard (SOP) dan kempen pematuhan SOP sepanjang tempoh PRN Johor berlangsung bagi mengekang penularan wabak itu.

Beliau berkata sejak Februari, Johor melaporkan peningkatan kes Covid-19 dengan purata kira-kira 2,000 kes sehari.

Bagaimanapun, beliau berkata kebanyakan kes hanya mempunyai gejala ringan atau tidak gejala dengan lebih 95 peratus dalam kategori 1 dan 2.

Mengenai persediaan Kementerian Kesihatan (KKM) menjelang hari pengundian Sabtu ini, Dr Shaharom Nor Azian berkata seramai 2,393 anggota kesihatan akan bertugas di khemah bergejala.

“Di samping itu seramai 248 anggota penguat kuasa akan bertugas bersama-sama Polis Diraja Malaysia bagi memantau pematuhan SOP sepanjang tempoh proses PRN Johor,” katanya.

Sementara itu, Ketua Pegawai Kesihatan Persekitaran Negeri Johor Kayrul Hidayah Mansor berkata setakat semalam, sebanyak 41 kompaun bernilai RM41,000 telah dikeluarkan kepada individu dan penganjur sepanjang kempen PRN Johor.

Katanya daripada jumlah tersebut, 70 peratus kompaun dikenakan atas kesalahan gagal mematuhi penjarakan fizikal, mengedar risalah secara bersemuka (14 peratus), tidak mengimbas kod QR MySejahtera (tujuh peratus), tidak memakai pelitup muka (lima peratus) dan tidak membuat saringan bergejala (dua peratus).


‘Saya tak dimaklumkan’, PMX ulas serbuan LHDN ke rumah Hamzah

Serbuan Lembaga Hasil Dalam Negeri (LHDN) ke rumah Ketua Pembangkang, Datuk Seri Hamzah Zainudin tidak diketahui Datuk Seri Anwar Ibrahim.

Perdana Menteri berkata tiada makluman daripada LHDN dan menyifatkan ia adalah urusan mereka dalam melakukan siasatan terhadap mana-mana individu.

“Itu urusan LHDN, urusan badan penyiasat dan saya tidak dimaklumkan,” katanya dipetik laporan BH.

Anwar ditanya mengenai serbuan dan penggeledahan oleh pegawai LHDN di kediaman Setiasaha Agung Bersatu yang juga Setiausaha Agung Perikatan Nasional (PN) itu di Damansara pada Selasa lalu.

Difahamkan, ketika serbuan jam 11 pagi dipercayai berkait isu cukai yang tidak dilaporkan itu, Hamzah berada di kediaman berkenaan.

Terdahulu, LHDN buat masa ini tidak boleh mendedahkan apa juga maklumat berkait kes yang membabitkan cukai.

Dalam perkembangan berasingan, Perdana Menteri berkata, beliau juga tidak tahu timbalannya, Datuk Seri Ahmad Zahid Hamidi dikatakan mengambil cuti dua minggu.

“Tak ada pula (dimaklumkan Ahmad Zahid bercuti),” katanya lagi.yang lengkap berbaju Melayu warna biru.


Lagi rahsia Zahid arah Wanita UMNO sokong Anwar bakal terbongkar

Kontroversi isu klip audio tular Datuk Seri Ahmad Zahid Hamidi dengan Datuk Seri Anwar Ibrahim bukan satu-satunya bukti wujud pakatan sulit antara kedua-dua pemimpin tersebut, malah terdapat lagi pendedahan akan terbongkar selepas ini berhubung rancangan sebenar melibatkan Presiden UMNO itu.

Sumber memberitahu Agenda Daily, terdapat bukti yang akan didedahkan selepas ini semasa Zahid memanggil mesyuarat berjumpa ketua-ketua Wanita UMNO negeri dan menyuruh mereka supaya menyokong Ketua Pembangkang tersebut sebagai calon perdana menteri.

Bagaimanapun, hasrat Zahid untuk melobi Anwar tersebut ditolak mentah-mentah semua ketua-ketua Wanita yang hadir semasa pertemuan tersebut dan pulang dengan penuh rasa kecewa.

Seorang sumber yang hadir semasa mesyuarat tersebut menyatakan rasa terkejut dengan kenyataan Zahid yang mahu semua ketua-ketua Wanita itu menyokong cadangannya untuk meletak Anwar sebagai calon perdana menteri.

“Ya, kami semua terkejut dengan cadangan dibuat Zahid itu… tapi kami semua menolaknya dan bertegas sama sekali tidak akan menerima cadangan yang dibawa Zahid itu,” kata sumber.

Menurut sumber, beliau juga ada bertanya kepada Ahli Parlimen Bagan Datuk itu berhubung tandatangan cek yang bernilai jutaan ringgit melibatkan sebuah yayasan miliknya, dipercayai ia merujuk kepada kes salah guna kuasa, pecah amanah dan pengubahan wang haram Yayasan Akalbudi.

“Masa itu dia panggil semua Ketua Wanita negeri, masa itu depan semua Ketua Wanita negeri. Dia kata itu kesilapan dia, kita tanya Datuk Seri (Zahid) you sign cek bukan seribu dua, tapi berjuta, macam mana boleh buat satu tindakan yang bodoh? Ha itulah silap saya (jawab Zahid).

“Dia (Zahid) dah tahu dah kesilapan yang dia buat, yes he did that. Dia mengaku depan semua Ketua Wanita. We know about it,” kata sumber.

Semasa prosiding perbicaraan pada 13 Februari 2020, seorang saksi ahli kimia memberitahu Mahkamah Tinggi bahawa 16 cek milik Yayasan Akalbudi yang digunakan untuk membuat beberapa pembayaran termasuk kegunaan peribadi Zahid mempunyai tandatangan bekas Timbalan Perdana Menteri itu.

Menurut sumber, tidak semua pemimpin dalam Wanita UMNO yang menyokong usaha Zahid untuk menyokong Anwar bagaimanapun mereka tersepit kerana tidak berani untuk menyuarakan pandangan berbeza dengan Presiden UMNO itu.

Malah, sumber memberitahu Zahid sangat marah dengan Ketua Wanita UMNO, Datuk Noraini Ahmad kerana tidak sehaluan dengan rancangan beliau.

Krisis dalaman UMNO semakin serius selepas tular klip audio tular perbualan Zahid dengan Anwar yang sedang merancang satu pakatan sulit.

Beberapa pemimpin utama parti juga secara terbuka menggesa supaya pemilihan diadakan pada Jun ini selepas berakhir mandat tersebut.


Transit terakhir jenazah pesakit Covid-19 simpan pelbagai kisah duka

Jabatan Perubatan Forensik Hospital Sultanah Aminah ‘transit terakhir’ mangsa Covid-19 menyimpan pelbagai kisah duka, namun bagi petugas kesihatan dan khas, apa yang mereka lakukan lebih berkisar kepada amanah serta tanggungjawab.

Berbeza dengan pengurusan jenazah biasa, pengurusan jenazah atau mayat korban Covid-19, perlu dilaksanakan petugas dengan teliti dan disegerakan pengebumian bagi yang beragama Islam ataupun diuruskan mengikut kepercayaan agama masing-masing bagi bukan yang beragama Islam.

Menurut Penolong Pegawai Perubatan Jabatan Perubatan Forensik HSA, Mohd Afiq Ngah, meskipun setiap hari ada kes kematian akibat Covid-19, jenazah pesakit perlu diuruskan segera, selain untuk mengelakkan risiko penularan virus berkenaan.

Sebaik menerima tugasan yang diamanahkan, beliau yang juga Ketua Penyelia di jabatan berkenaan dan kesemua petugas lain perlu segera mempersiapkan diri termasuk dari segi fizikal dan mental kerana risiko terdedah dengan virus yang boleh membawa maut itu.

“Secara teori semakin lama terdedah (exposure) kepada punca jangkitan bermakna semakin tinggi kemungkinan untuk dijangkiti, oleh itu apabila cepat kita urus, semakin kurang tempoh pendedahan.

“Keduanya, kita mempunyai tempat penyimpanan mayat yang terhad di jabatan ini dan pada masa sama perlu menyediakan ruang untuk kes kematian yang akan datang,” katanya ketika ditemui Bernama di Jabatan Perubatan Forensik, HSA, di sini baru-baru ini.

Meskipun tiada kajian kukuh yang membuktikan perkara berkenaan, namun semua petugas perlu mematuhi tatacara pengendalian jenazah pesakit Covid-19 yang disediakan oleh Kementerian Kesihatan (KKM).

“Isu keberjangkitan dan kelangsungan hidup virus Covid-19 di dalam tubuh badan yang tak bernyawa masih menjadi isu debatan di peringkat antarabangsa yang mana masih tiada kata putus mengenai kebolehberjangkitan dan kelangsungan hidup virus Covid-19 di dalam tubuh badan yang tak bernyawa.

“Sebaliknya, yang ada hanyalah berkenaan tempoh jangka lama mana virus bertahan pada permukaan-permukaan tertentu. Justeru, kita harus menganggap virus itu ada, masih menular dan kita kena utamakan nyawa serta keselamatan petugas barisan hadapan,” katanya.

Mesti ikut peraturan

Bagaimanapun, Mohd Afiq, 31, yang bertugas di jabatan itu sejak Januari 2021, bersyukur kerana sepanjang tempoh pasukan itu memikul amanah menguruskan jenazah pesakit Covid-19, setakat ini belum ada lagi dalam kalangan mereka dijangkiti.

Ini kerana setiap kakitangan, apabila selesai menguruskan jenazah positif Covid-19, mereka akan membersihkan diri terlebih dahulu sebelum pulang ke rumah dan menukar semua pakaian agar “tidak membawa pulang” virus kepada keluarga terdekat.

“Walaupun kami (telah) divaksin, (kerisauan ada) mungkin kami (ada) tersilap sentuh sesuatu permukaan di mana-mana. Jadi rasa risau tetap ada kerana dalam kalangan kami, ada ahli keluarga yang belum lagi divaksin, ” katanya.

Bagi mengelakkan jangkitan Covid-19, semua kakitangan yang mengendalikan mayat perlu memakai pakaian perlindungan diri (PPE) yang lengkap mengikut garis panduan yang ditetapkan oleh KKM.

Beliau bagaimanapun berkata, meskipun PPE dapat mengurangkan risiko jangkitan, namun ia tidak menghapuskan sama sekali risiko berkenaan sekiranya langkah pencegahan tidak diambil berat terutamanya semasa prosedur pemakaian dan pembukaan PPE serta tatacara pembuangan PPE yang telah digunakan tidak dilakukan dengan betul.

PPE, jelasnya, memberi perlindungan dengan membantu mencegah mikroorganisma daripada mencemarkan tangan, mata, rambut termasuk penyebaran kepada kakitangan lain.

“PPE tidak boleh dikongsi dengan orang lain dan yang paling penting, PPE perlu diasingkan sebagai sisa klinikal setelah dipakai apabila selesai menguruskan jenazah,” katanya dengan menambah proses dekontaminasi atau disinfeksi peralatan seperti troli mayat turut dilakukan untuk mengurangkan risiko jangkitan.

Bilik bedah simpan mayat

Disebabkan peningkatan kematian akibat Covid-19 secara mendadak, bilik bedah siasat di Jabatan Perubatan Forensik HSA pernah digunakan untuk penyimpanan sementara jenazah atau mayat pesakit biasa disebabkan kekangan ruang.

Bagaimanapun, masalah itu dapat diatasi apabila KKM menyediakan kontena khas yang mampu menampung 20 jenazah pada satu-satu masa sejak Oktober 2020.

Menurut Mohd Afiq, peti simpanan mayat sedia ada, dikhususkan untuk jenazah yang boleh diuruskan segera termasuk cepat dituntut waris dan pesakit penyakit berjangkit, manakala dua ruang tambahan iaitu kontena khas dan peti sejuk mudah alih (mobile fridge) dikhaskan untuk jenazah pesakit biasa, penyakit tidak berjangkit ‘clean body’.

Beliau menambah, dua ruang tambahan itu menempatkan banyak jenazah warga asing ‘clean body’ yang tidak dapat dihantar balik ke negara asal kerana banyak prosedur yang perlu diuruskan.

“Jenazah warga asing akan memakan masa agak lama iaitu hampir seminggu sehingga tiga bulan sebelum dapat dikebumikan atau dihantar ke negara asal mereka, jadi kita boleh kosongkan peti simpanan mayat sedia ada untuk kes Covid-19 dan kes-kes kematian yang biasa untuk diuruskan oleh jabatan ini,” katanya.

Beliau menambah, HSA setakat ini mempunyai kemudahan untuk menampung 46 jenazah pada satu-satu masa iaitu 17 di ruang peti sejuk sedia ada, 20 di dalam kontena khas dan sembilan di peti sejuk mudah alih.

Pengecaman mayat waris menyayat hati

Paling menyayat hati bagi petugas di Jabatan Perubatan Forensik apabila tiba proses pengecaman mayat oleh waris kerana mereka tidak dibenarkan menyentuh atau mendekati jenazah selari dengan prosedur operasi standard (SOP) yang ditetapkan KKM.

“Kami tidak beri penetapan berapa lama untuk waris buat tatapan terakhir pada jenazah, bagaimanapun ia bergantung kepada budi bicara kami tetapi sebolehnya secepat yang mungkin mengikut jarak yang telah ditetapkan iaitu antara satu dan dua meter sahaja daripada jenazah,” katanya.

Menurut Mohd Afiq, bagi waris yang sedang menjalani proses kuarantin wajib, proses pengecaman mayat hanya boleh dilakukan menerusi panggilan video.

“Untuk panggilan video ini, lazimnya kita akan membuka penutup beg ‘cadaver’ atau ‘body bag’ untuk waris membuat pengecaman dan selalunya keadaan inilah yang agak menyedihkan kerana kami boleh dengar suara tangisan ahli keluarga,” katanya.

Justeru, beliau berkata, masyarakat perlu sedar dan ambil peduli bahawa pandemik Covid-19 bukanlah perkara yang dibuat-buat.

“Orang ramai perlu sedar bahawa apa yang lebih penting dilakukan pada tahap ini ialah menjaga diri sendiri, keluarga dan orang sekeliling daripada dijangkiti wabak Covid-19 berkenaan, ” katanya.

Urus mayat dalam tempoh kurang tiga bulan

Selain mangsa Covid-19, secara amnya jabatan itu berjaya mengendalikan jenazah atau mayat pesakit dari wad hospital berkenaan dan yang dibawa pihak polis iaitu kes ‘brought in dead’ dalam tempoh kurang daripada tiga bulan sejak Januari sehingga kini.

“Di jabatan ini, urusan pengendalian jenazah memang cepat. Setakat ini tidak ada lagi yang melebihi tiga bulan. Yang hampir tiga bulan pun kebiasaannya melibatkan warga asing kerana kita nak cari waris melalui kedutaan, ataupun ia melibatkan kes polis tetapi bukan mayat pesakit positif Covid-19.

“Untuk warga tempatan pula biasanya paling lama dalam tempoh hampir dua bulan. Namun bagi kes penyakit berjangkit kita akan mengendalikannya dengan cepat bagi mengelakkan risiko penularan virus,” tambahnya.

Bila ditanya mengenai prosedur menguruskan jenazah tidak dituntut oleh waris atau ahli keluarga pula, Mohd Afiq berkata pengendalian mayat tidak dituntut adalah penting bagi mengoptimumkan tempat penyimpanan mayat yang terhad.

Menurut beliau, jenazah tidak diketahui identiti atau ‘unknown’ yang diterima dari hospital atau dibawa polis akan didaftarkan di dalam Buku Daftar Kematian, dan sekiranya jenazah tidak dituntut selepas tiga hari dari tempoh masa penerimaan mayat, ia diklasifikasikan sebagai jenazah tidak dituntut.

“Bagi jenazah tidak dituntut, kita akan buka satu fail untuknya yang mana ia memerlukan kerjasama pihak polis dan Jabatan Pendaftaran Negara untuk mengenal pasti waris supaya jenazah boleh dituntut, begitu juga bagi jenazah yang tidak mempunyai pengenalan diri, paling cepat pengurusan (jenazah tidak dituntut) mengambil masa sehingga 14 hari.

“Setiap jenazah tidak dituntut akan diambil sampel untuk tujuan ujian asid deoksiribonukleik (DNA), jadi sekiranya ada waris yang hadir menuntut mayat pada masa akan datang, kita akan buat identifikasi DNA terhadap waris untuk memastikan sama atau tidak keputusan DNA yang dilakukan,” katanya.

Tiada insan yang mahu dijangkiti Covid-19

Situasi penularan Covid-19 yang dihadapi negara masih sangat serius berikutan kapasiti hospital di seluruh negara seperti yang dilaporkan terutama bagi unit rawatan rapi (ICU) yang menampung kes Covid-19 kini berada pada tahap kritikal dan terus meningkat.

Menurut Mohd Afiq, meskipun kadar kematian menurun di sini dengan kadar 78 peratus setakat 6 Julai yang lepas berbanding jumlah kematian pada bulan Jun, namun setiap individu perlu memainkan peranan untuk memastikan penurunan kes jangkitan.

Beliau berkata, tiada insan yang mahu dijangkiti dan jalan terbaik adalah masyarakat perlu bertindak bijak mendisiplinkan diri, berhati-hati selain mengamalkan pemakaian pelitup muka, kerap membasuh tangan, mengamalkan penjarakan sosial serta mengelakkan berkumpul terutama di tempat awam dan sempit.

“Covid-19 adalah sesuatu yang benar, kematian Covid-19 adalah benar dan ianya terjadi setiap hari dengan purata kes kematian harian bagi Covid-19 adakalanya lebih daripada tujuh bilangannya. Apabila kerajaan saran ambil vaksin, ambillah. Kita mahu mencapai imuniti kelompok.

“Paling meruntun jiwa dan menyedihkan apabila bagi pengurusan jenazah, kebiasaannya para waris dibenarkan untuk mendekati jenazah, tetapi apabila seseorang yang meninggal dunia akibat Covid-19, tiada keluarga terdekat dapat mendekati untuk memberi penghormatan dan tatapan terakhir buat si mati,” katanya.

Petugas-petugas khas pengurusan jenazah Covid-19 melakukan solat jenazah ke atas jenazah ketika tinjauan Bernama di Jabatan Perubatan Forensik Hospital Sultanah Johor Bahru (HSA) baru-baru ini.


Kerusi diambil DAP, akar umbi Amanah mula bengang pemimpin atasan lembik

Akar umbi dalam parti Amanah nampaknya mula hilang sabar dengan pemimpin atasan parti itu yang dilihat lembik dalam mempertahankan kerusi yang sepatutnya mereka tandingi.

Kemelut dalaman yang bermula dengan pemecatan Pengerusi Amanah Kedah, Datuk Phahrolrazi Mohd Zawawi nampaknya berleretan apabila akar umbi mula parti mula kurang senang dengan tindakan pemimpin parti itu yang tunduk dengan DAP.

Di Kedah, Phahrolrazi dipecat parti hanya kerana mempertahankan hak mereka, tetapi sebaliknya pemimpin atasan parti itu lebih mementingkan DAP daripada ahli mereka sendiri.

Malah, terdapat ahli dalam kalangan parti sudah mempersoalkan hala tuju parti tersebut yang dilihat terlalu tunduk kepada DAP.

Phahrolrazi semasa sidang media semalam sudah memberi isyarat tindakan menyerah kerusi Parlimen Jerai kepada DAP bakal dijadikan modal parti lawan untuk menyerang Pakatan Harapan (PH) yang selama ini dilihat didominasi oleh DAP.

Insiden pemecatannya juga adalah bukti yang boleh dilihat sebagai usaha DAP untuk menidakkan hak parti lain dalam gabungan pembangkang tersebut.

Terbaharu hari ini, Ahli Jawatankuasa (AJK) Amanah Johor, Mazlan Aliman juga mempertikaikan pendirian parti tersebut yang dilihat memecahbelahkan akar umbi parti.

Malah, ahli parti di Johor sudah berasa kurang selesa dengan tindakan pemimpin atasannya yang dilihat lembik dan tidak pandai berunding.

Di Johor, Mazlan mempersoalkan tindakan PH menyerah kerusi Parlimen Tanjung Piai kepada Parti MUDA yang baharu sahaja diambil menjadi rakan dalam gabungan tersebut.

“Meskipun penegasan telah diberikan kepada pimpinan khususnya Presiden dan Timbalan Presiden Amanah, ia gagal dipertahankan.

“Kerusi pinjam di Parlimen Ayer Hitam pun gagal diambil semula. Nampaknya, ia menjadi milik DAP buat selama-lamanya,” katanya dalam satu kenyataan hari ini.

Tambahnya lagi, dalam parti komponen PH, kepimpinan Amanah dilihat lemah menangani rundingan kerusi yang menimbulkan rasa tidak puas hati ahli dan penyokong parti.

Beliau berkata, keputusan di Parlimen Tanjung Piai mesti dirunding semula sebelum hari penamaan calon yang masih berbaki beberapa hari lagi.

“Kembalikan (Tanjung Piai) kepada Amanah seperti diputuskan sebelum ini,” katanya.

Dalam pada itu, Mazlan berkata, Amanah mesti dilihat mengurus emosi dan moral ahli parti yang cukup terkesan dengan situasi penuh kontroversi itu.

“Barang diingat mandat kepimpinan diperoleh daripada ahli parti yang menjadi perwakilan dalam pemilihan. Bahkan, mereka yang bertungkus-lumus dan berkorban apa sahaja bagi memenangkan parti setiap kali pilihan raya.

“Saya amat sedih dengan episod ini meskipun kita sentiasa merai dan menghargai rakan rakan DAP, PKR dan MUDA,” katanya lagi.


BN ada peluang bertarung rampas semula Selangor, kata Najib

Barisan Nasional (BN) mempunyai “peluang untuk berjuang” bagi merampas semula Selangor daripada tangan Pakatan Harapan (PH) pada Pilihan Raya Umum Ke-15 (PRU-15), kata ahli panel penasihat gabungan itu Datuk Seri Najib Razak.

Pada sidang akhbar selepas ucapannya di konvensyen BN Selangor hari ini, Najib berkata walaupun ia akan menjadi satu pertarungan yang sengit, ia mungkin dapat meyakinkan pengundi untuk memilih BN di Selangor.

“Saya tidak mahu mengatakan bahawa kita akan menang. Tetapi kita mempunyai peluang berjuang untuk mewujudkan kerajaan negeri di sini dan harapan itu sudah memadai.

“Kita kena jelaskan kepada rakyat Selangor bahawa kejayaan yang menjadikan Selangor sebuah negeri industri dan berjaya adalah hasil usaha yang dilakukan oleh BN,” katanya di Pusat Konvensyen Setia di Shah Alam pada Ahad (31 Julai).

Untuk rekod, BN di bawah Tun Abdullah Ahmad Badawi hilang pentadbiran Selangor kepada pembangkang sejak Pilihan Raya Umum Ke-12 (PRU-12) pada 2008.

Sejak itu, BN di bawah Najib juga gagal untuk merampas semula Selangor dalam dua pilihan raya iaitu PRU-13 dan PRU-14.

Mengulas lanjut, Najib berkata berdasarkan angka Jabatan Perangkaan, sejak 10 tahun lalu kadar pertumbuhan di Selangor jauh lebih rendah berbanding negeri lain termasuk Perak dan Melaka.

Najib kemudian berkata bahawa ini berdasarkan data, bukan retorik politik.

Beliau menambah bahawa kerajaan Selangor pimpinan Pakatan Harapan (PH) tidak berorientasikan rakyat dan projek-projek terdahulu ditolak kerana ia dicadangkan oleh Kerajaan Persekutuan pimpinan BN.

Projek rawatan air Langat Dua dan Canal City dijadikan contoh yang boleh membantu menyelesaikan dan mengurangkan masalah kekurangan air dan banjir yang dihadapi oleh negeri itu.

Ahli Parlimen Pekan itu juga menegaskan keadaan Stadium Shah Alam yang malang, sambil menambah bahawa itu adalah bukti lanjut kepincangan pentadbiran PH.

Antara strategi yang diperlukan untuk menang, katanya termasuk melantik orang yang sesuai untuk menjadi ‘budak poster’ kempen.

Ketika ditanya sama ada Menteri Kewangan Tengku Datuk Seri Zafrul Abdul Aziz adalah “budak poster” yang diperlukan, bekas Perdana Menteri itu berkata bahawa beliau hanya bercakap dalam erti kata yang luas.

“Saya tidak mahu sebut individu, cuma prinsipnya sahaja,” katanya.

Dalam ucapannya sebelum itu, Najib menggesa pihak Braisan supaya fokus dan bekerjasama.

Sambil berkata BN sudah “penat” menjadi pembangkang di Selangor, Najib menegaskan bahawa kerajaan negeri pimpinan PH tidak menunjukkan kemajuan yang baik walaupun mentadbir negeri itu sejak 2008.

“Momentum menyebelahi kami – Johor dan Melaka, kami menang. Orang menyangka kami tidak boleh memenangi Johor tetapi kami lakukan secara solo dan menang.

“Selangor pada dasarnya adalah kawasan bandar dan politik di sini berbeza. Mungkin kita memerlukan lebih banyak kumpulan fokus, lebih banyak pemimpin pendapat,” katanya.

Calon yang berwibawa adalah penting untuk membawa langkah terbaik mereka ke hadapan dan meyakinkan pengundi.

“Kita mesti realistik. Manifesto mesti menarik dan kita perlu melihat apa yang golongan muda mahu, apa yang wanita mahu dan apa yang rakyat mahu. Kita perlu membuat manifesto sebaik mungkin tetapi juga memastikan ia realistik dan boleh dilakukan,” katanya.


Sidang Parlimen secara hibrid akan dikaji, kata Takiyuddin

Cadangan untuk mengadakan persidangan Dewan Rakyat dan Dewan Negara secara hibrid sedang dikaji Putrajaya sebagai jaminan institusi Parlimen dapat memainkan peranan dengan baik walaupun ketika negara masih berdepan cabaran pandemik Covid-19.

Perbincangan untuk merealisasikan cadangan tersebut sudah diadakan selepas satu mesyuarat secara maya dengan kedua-dua Yang Dipertua Dewan Rakyat dan Dewan Negara serta Timbalan-Timbalan Yang Dipertua bagi membincangkan perkara berkaitan persiapan ke arah pelaksanaan Parlimen secara hibrid itu.

Menurut Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan, perkara yang sedang diteliti termasuk aspek infrastruktur, teknikal, undang-undang, peraturan dan kewangan sekiranya cadangan tersebut dilaksanakan.

“Mesyuarat hari ini pada dasarnya bersetuju dengan pelan konsep Parlimen hibrid yang berasaskan penyertaan Ahli Parlimen secara kehadiran fizikal dan juga secara maya,” katanya dalam kenyataan di sini.

“Mesyuarat turut memutuskan supaya kajian lebih terperinci dibuat segera bagi menyediakan kertas lengkap yang akan diangkat dalam waktu terdekat untuk pertimbangan dan kelulusan Jemaah Menteri,” katanya.

Malaysia ketika ini sedang melalui tempoh Darurat selepas Yang di-Pertuan Agong telah berkenan menggunakan kuasa Baginda berdasarkan Fasal (1) Perkara 150 Perlembagaan Persekutuan untuk menguatkuasakan perintah tersebut.

Baginda yakin bahawa Darurat ini merupakan langkah paling berkesan buat masa ini bagi menghadapi pandemik Covid-19 yang kini mencecah angka yang sangat membimbangkan dalam negara.

Tempoh Darurat ini berkuat kuasa sehingga 1 Ogos 2021 atau satu tarikh yang lebih awal jika angka kes positif Covid- 19 dapat dikawal dan diturunkan dengan berkesan.


Eksport minyak masak polibeg dihentikan serta-merta: Annuar

Sebarang pengeksportan minyak masak dalam bentuk polibeg dihentikan berkuat kuasa serta-merta, kata Pengerusi Pasukan Khas Jihad Tangani Inflasi Tan Sri Annuar Musa.

Beliau berkata langkah tersebut bertujuan untuk mengelakkan kekeliruan dengan minyak masak bersubsidi yang turut dijual dalam bentuk polibeg.

“Apabila ada pengeksport yang mengeksport minyak masak dalam bentuk yang hampir serupa, ia menimbulkan masalah kepada penguatkuasa.

“Maka, tidak akan dibenarkan lagi sebarang eksport minyak masak dalam bentuk polibeg… mesti dieksport dalam bentuk lain,” katanya pada sidang media selepas mempengerusikan mesyuarat Pasukan Khas Jihad Tangani Inflasi di Bangunan Parlimen di sini hari ini.

Annuar berkata Kementerian Perdagangan Dalam Negeri dan Hal Ehwal Pengguna (KPDNHEP) akan berunding dengan pihak-pihak berkaitan, terutamanya yang mengeluarkan lesen eksport minyak masak dalam bentuk polibeg.

Annuar yang juga Menteri Komunikasi dan Multimedia berkata KPDNHEP akan menetapkan harga tersebut berdasarkan pelarasan bagi mengekalkan margin keuntungan tertentu dan memastikan tidak berlaku pengambilan untung berlebihan.

Terdahulu harga minyak masak botol dijangka akan turun dalam masa terdekat, selari dengan penurunan harga minyak masak mentah dari RM7,000 per tan kepada RM3,600 per tan minggu ini.

Sehubungan itu pengilang dan peniaga diminta untuk menurunkan harga minyak masak di dalam botol selaras dengan penurunan tersebut.

Bagaimanapun Annuar berkata, tinjauan ke dalam pasaran mendapati penurunan harga minyak masak tersebut agak perlahan.

“Kita dapati sebelum ini sewaktu minyak sawit naik peniaga telah naikkan harga mereka, apabila minyak masak turun, kita dapati penurunan harga agak perlahan, boleh saya katakan agak ‘liat’ untuk segerakan proses penurunan harga, walaupun mereka memberikan alasan masih menjual stok lama, tetapi kita rasakan alasan ini tidak adil,” katanya.

Justeru katanya kerajaan tidak boleh membiarkan industri berjalan dalam situasi yang tidak dikawal selia dengan baik, terutama setelah dua minggu ruang diberikan untuk pihak terbabit menurunkan harga.

“Ia memerlukan tanggungjawab dan kebersamaan. Soal kenaikan harga barang terutama yang membabitkan keperluan orang ramai jangan dipandang ringan, minyak masak sangat diperlukan seperti juga ayam, telur, beras dan sebagainya, oleh itu sebarang kenaikan harga tak boleh secara mengenakan margin keuntungan yang tinggi,” katanya. – Bernama


Shahrir Samad beri cek RM63,800 baik pulih bangunan: Saksi

Seorang kontraktor pembinaan memberitahu Mahkamah Tinggi di sini hari ini bahawa beliau menerima wang berjumlah RM63,800 daripada Tan Sri Shahrir Ab Samad berhubung kerja-kerja membaik pulih bumbung tiga blok bangunan Projek Puri Langkasuka di Larkin.

Mustapha Ali, 63, berkata beliau menerima wang itu menerusi sekeping cek daripada seorang peniaga, Syed Mohsin Syed Sagaf, pada akhir Mac 2014 setelah kerja-kerja tersebut selesai dilaksanakan.

“Saya telah mendepositkan cek tersebut ke dalam akaun Public Islamic Bank atas nama Zam Engineering & Construction milik isteri saya, Hamidah Basir dan Nur Faizah Zulkifli iaitu anak kepada rakan saya.

“Semua wang yang didepositkan berjumlah RM63,800 telah saya kembalikan kepada Syed Mohsin melalui tiga keping cek Public Islamic Bank,” katanya.

Beliau berkata demikian ketika membacakan pernyataan saksinya pada perbicaraan kes bekas Pengerusi Felda itu yang berdepan pertuduhan gagal mengisytiharkan RM1 juta yang diterima daripada bekas Perdana Menteri Datuk Seri Najib Tun Razak kepada Lembaga Hasil Dalam Negeri (LHDN).

Saksi pendakwaan ke-13 itu berkata beliau ada mengemukakan surat sebut harga berjumlah RM63,800 kepada Shahrir atas arahan Syed Mohsin dan tuntutan tersebut telah dibuat atas nama Zam Engineering & Construction.

“Syed Mohsin meminta saya untuk menyediakan surat sebut harga kepada Tan Sri Shahrir kerana Syed Mohsin telah menggunakan wang peribadinya sebagai pendahuluan untuk membeli barang-barang membaiki bumbung serta membayar upah saya dan pekerja tetapi beliau masih belum membuat tuntutan daripada Tan Sri Shahrir,” katanya.

Selain itu, Mustapha berkata semasa perjumpaan sekitar Oktober 2013, beliau serta Syed Mohsin berbual mengenai perkembangan kerjaya masing-masing dan Syed Mohsin memaklumkan ada membuat kerja membaik pulih Projek Puri Langkasuka atas arahan Shahrir.

“Memandangkan ketika itu saya tidak mempunyai projek, saya ada bertanya kepada Syed Mohsin sama ada beliau memerlukan pekerja atau tidak untuk melakukan kerja baik pulih tersebut,” katanya yang mengenali Syed Mohsin selama kira-kira 30 tahun sejak menjalankan perniagaan sebagai ‘broker’ penjualan kereta.

Saksi itu berkata Syed Mohsin telah bersetuju supaya beliau melakukan kerja pembaikan bumbung bagi tiga blok bangunan yang terbengkalai dan pembayaran akan dibuat oleh Shahrir sendiri.

Sementara itu, Mustapha bersetuju dengan peguam Syahrul Syazwan Salehin, yang mewakili Shahrir, bahawa kerja-kerja membaik pulih bumbung tiga blok bangunan itu adalah projek terbengkalai.

Saksi itu berkata beliau tidak pasti sama ada Syed Mohsin memaklumkan kepadanya bahawa projek tersebut bertujuan memindahkan penduduk setinggan ke tempat yang lebih selesa dan baik.

Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.

Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Perbicaraan di hadapan Hakim Datuk Muhammad Jamil Hussin bersambung esok. – Bernama


Malaysia ambil pendirian berkecuali dalam penggantungan keahlian Rusia

Malaysia mengundi untuk berkecuali dalam pengundian Perhimpunan Agung Pertubuhan Bangsa-Bangsa Bersatu (PBB) bagi menggantung keahlian Rusia dalam Majlis Hak Asasi Manusia (MHAM) PBB.

Sebanyak 58 negara mengundi untuk berkecuali termasuk Malaysia manakala 93 lagi negara menyokong dan 24 negara membantah dalam pengundian resolusi itu pada Khamis, lapor Bernama.

Kementerian Luar dalam satu kenyataan pada Jumaat memaklumkan Malaysia menekankan bahawa keputusan penting seperti penggantungan anggota MHAM tidak boleh diambil secara terburu–buru dan perlu diberikan masa untuk dibincangkan.

“Pada 7 April 2022, Sesi Khas Ke-11 Perhimpunan Agung Pertubuhan Bangsa-Bangsa Bersatu yang disambung semula telah memutuskan untuk menggantung keanggotaan Rusia dalam MHAM.

“Malaysia turut terlibat dalam proses pengundian dan telah mengundi untuk berkecuali,” menurut kenyataan itu.

Malaysia berpendapat bahawa Suruhanjaya Siasatan yang ditubuhkan MHAM pada Mac 2022, perlu diberikan masa untuk menjalankan siasatan dan membentangkan penemuannya terlebih dahulu bagi mengesahkan sebarang dakwaan mengenai pelanggaran hak asasi manusia dan undang–undang kemanusian yang berlaku di kawasan konflik.

“Sebagai ahli MHAM, Malaysia mengulangi pendirian prinsipnya untuk tidak menyokong sebarang tindakan yang mempolitikkan isu-isu yang dibentangkan di MHAM,” jelas kenyataan itu.

Malaysia akan terus memantau perkembangan, termasuk situasi hak asasi manusia dan kemanusiaan di kawasan bergolak, selain mengulangi seruan supaya bantuan kemanusiaan dapat dihulurkan tanpa halangan kepada semua pihak yang terkesan, terutamanya golongan rentan.

Malaysia menggesa semua pihak supaya meredakan ketegangan, meneruskan dialog dan rundingan damai, serta mematuhi sepenuhnya kewajipan masing-masing selaras dengan undang-undang kemanusiaan dan hak asasi manusia antarabangsa.

MHAM merupakan badan subsidiari di bawah PBB

Di bawah Peraturan Prosedur PBB menetapkan bahawa Perhimpunan Agung PBB boleh menggantung keahlian mana-mana ahli MHAM yang melakukan pelanggaran hak asasi manusia yang teruk dan sistematik dengan sokongan majoriti dua pertiga negara anggota PBB yang hadir dan mengundi.

Sebanyak 18 negara lagi mengambil keputusan untuk tidak mengundi.


TLDM usir 21 bot nelayan asing ceroboh perairan Pulau Perak

Tentera Laut Diraja Malaysia (TLDM) berjaya mengekang cubaan 21 buah Bot Nelayan Asing (BNA) daripada menceroboh perairan negara berhampiran perairan Pulau Perak, Kedah, petang semalam.

TLDM dalam kenyataan memaklumkan penyaluran maklumat yang pantas menerusi Pusat Kawalan Maritim (MCC) Barat telah mengatur gerak aset terdekat – Kapal Diraja (KD) Jebat – untuk ke lokasi pengesanan awal BNA itu di sekitar perairan selatan Pulau Perak, kira-kira jam 4.30 petang.

“Setiba di posisi pengesanan, KD Jebat mempamerkan kecekapan menerusi tindakan pengusiran ke atas tiga BNA di lapangan dan kekal membayangi BNA sehingga keluar meninggalkan sempadan perairan negara.

“Baki 18 buah BNA lagi yang dilaporkan, dipercayai telah meninggalkan perairan negara setelah menyedari kehadiran dan keberadaan aset pertahanan maritim negara,” menurut kenyataan itu.

Untuk rekod, Pulau Perak terletak di Selat Melaka antara Pulau Sumatera di Indonesia dan Semenanjung Malaysia, dengan anggota tentera turut ditempatkan di situ.

Sebelum itu, pesawat B200T (RMF 377) milik Tentera Udara Diraja Malaysia (TUDM) mengesan keberadaan 21 BNA berkenaan di dua posisi berbeza iaitu pada 36 batu nautika delatan Pulau Perak dan 40 batu nautika Barat Laut Pulau Jarak, kata kenyataan itu.

“Maklumat pengesanan disalurkan kepada komponen maritim bagi tujuan tindakan lanjut,” menurut kenyataan itu.

Menurut kenyataan itu, Angkatan Tentera Malaysia tidak akan berkompromi dalam aktiviti yang melibatkan keselamatan dan ketidakpatuhan undang-undang negara.

“TLDM bersama agensi penguat kuasa maritim yang lain sentiasa memperkasa kesiapsiagaan aset-aset Op Benteng Laut demi menjaga perairan dan kedaulatan negara,” kata TLDM.


Najib diajak berdebat dalam isu hutang Felda, tempat akan disediakan

Tempat akan disediakan kepada bekas Perdana Menteri Datuk Seri Najib Razak bagi berdebat berhubung isu hutang yang ditanggung peneroka Felda sebelum tibanya hari Pilihan Raya Negeri (PRN) Johor pada 12 Mac ini.

Jemputan itu disuarakan Ketua Penerangan Perikatan Nasional (PN), Datuk Seri Mohamed Azmin Ali bagi membuktikan Najib dan UMNO sebenarnya adalah penyelamat Felda seperti yang didakwanya dalam ceramah di kampung peneroka, walhal faktanya kerajaan dipimpin Najib sebelum ini paling banyak menambah hutang peneroka.

Menteri Kanan Perdagangan Antarabangsa dan Industri itu berkata, melalui sesi debat itu, peneroka Felda perlu tahu bahawa kerajaan Perikatan Nasional (PN) di bawah pimpinan Tan Sri Muhyiddin Yassin sebenarnya adalah penyelamat bagi Felda dan peneroka apabila secara dasar bersetuju melupuskan sebahagian pinjaman peneroka berjumlah RM8.3 bilion sebelum ini.

“Beliau (Najib) tidak boleh mendabik dada kata UMNO selamatkan Felda, sebenarnya kepemimpinan beliaulah yang menghancurkan peneroka dan masa depan Felda.

“Isunya Felda dimusnahkan di zaman pentadbiran beliau ketika itu…kita ada fakta bagaimana pembelian Eagle High Plantations TPK di Indonesia dan pembelian banyak hartanah di luar negara.

“Itu semuanya masih dalam siasatan SPRM (Suruhanjaya Pencegahan Rasuah Malaysia) dan pihak polis,” katanya.

Azmin terdahulu menghadiri program ceramah umum ‘Ikrar Demi Bangsa Johor’ di Muar.

Pada masa sama, Azmin berkata, pihaknya terbuka untuk debat itu sama ada dilakukan secara bersemuka atau maya namun terpulang kepada Najib untuk menerimanya atau tidak.

Azmin berkata, kertas putih Felda yang dibentangkan di Parlimen jelas membuktikan pengkhianatan kerajaan terdahulu terhadap peneroka termasuk isu pemajakan tanah Felda dalam FGV Holdings Bhd (FGV).

“Sebelum itu pendapatan Felda amat besar untuk menampung kebajikan peneroka tetapi akhirnya saham FGV merudum dari RM4.55 kepada 0.64 sen.

“Hutang Felda juga melebihi RM10 bilion sehingga terpaksa mengambil sukuk dan ditanggung kerajaan, ini semua harus dizahirkan dan dimaklumkan kepada peneroka.

“Peneroka Felda perlu beri ruang dan peluang kepada PN untuk membela nasib dan masa depan mereka,” katanya.


Interpol belum masukkan nama Jho Low dalam senarai notis merah: Acryl

Nama ahli perniagaan, Low Taek Jho atau Jho Low yang dikehendaki kerajaan Malaysia bagi membantu siasatan jenayah melibatkan 1Malaysia Development Berhad (1MDB) masih belum dimasukkan dalam senarai notis merah Polis Antarabangsa (Interpol).

Perkara itu disahkan Ketua Polis Negara, Tan Sri Acryl Sani Abdullah Sani yang berkata tidak pasti mengapa Interpol masih belum meletak nama Jho Low dalam senarai dikehendaki walaupun sudah dipohon oleh pihak berkuasa Malaysia.

“Saya pun kurang jelas kenapa namanya masih tidak disenaraikan. Untuk permohonan notis merah perlu memenuhi beberapa protokol yang dipatuhi.

“Yang ini mungkin membuatkan (penyenaraian) sedikit lewat,” katanya dipetik laporan media.

Acryl terdahulu menghadiri program sambutan 100 hari Kerajaan Keluarga Malaysia di Pusat Konvensyen Kuala Lumpur, hari ini.

Polis dilaporkan pernah mengemukakan permohonan notis merah kepada Interpol melalui surat bertarikh 22 Disember tahun lalu, bagaimanapun ia ditolak.

Pada 29 Jun lalu, Pengarah Jabatan Siasatan Jenayah (JSJ) Bukit Datuk Seri Abdul Jalil Hassan berkata pihaknya akan membuat permohonan semula.

Jho Low adalah individu utama dalam skandal 1MDB dan didakwa menjadi orang kepercayaan kepada bekas Perdana Menteri Datuk Seri Najib Razak berkaitan syarikat itu.

Selain itu, nama Jho Low juga beberapa kali naik dan dibangkitkan semasa perbicaraan yang berjalan melibatkan Najib. Untuk rekod, Najib berdepan puluhan pertuduhan melibatkan salah guna kuasa dan penyelewengan membabitkan 1MDB.

Dalam pada itu, Acryl juga memaklumkan polis turut memohon seorang lagi ahli peniaga dalam buruan, Datuk Seri Nicky Liow untuk dimasukkan dalam senarai notis merah Interpol.

Liow disiasat untuk sejumlah kesalahan jenayah, termasuk jenayah terancang, pengubahan wang haram, Macau Scam dan jenayah komersial.

Lelaki berusia 33 tahun itu turut dipercayai terlibat dengan seorang ketua kongsi gelap sindiket penyeludupan dadah antarabangsa, dikenali sebagai 14K, Wan Kuok Koi @ Broken Tooth Koi.


Amerika sahkan pembunuhan pemimpin utama Al Qaeda

Seorang pemimpin utama kumpulan pengganas disahkan terbunuh dalam satu serangan, kata Presiden Amerika Syarikat (AS) Joe Biden.

Biden memberitahu media tentera AS berjaya membunuh Ayman al Zawahiri, individu dikehendaki dalam senarai pengganas selepas satu serangan udara menggunakan dron dilancarkan pada Sabtu.

“Pada hari Sabtu, atas arahan saya, Amerika Syarikat berjaya menjalankan operasi serangan udara di Kabul Afghanistan dan membunuh Emir Al Qaeda, Ayman al Zawahiri,” umum Biden di Rumah Putih.

Tentera Amerika melakukan serangan dron tepat ke atas pemimpin Al Qaeda di Kabul, Afghanistan, kata Biden, selepas pihak perisikan AS mengesan Zawahiri awal tahun ini.

Biden berkata serangan tersebut tidak membawa kepada korban awam.

Jurucakap Taliban, Zabihullah Mujahid, juga mengesahkan dalam akaun Twitter serangan tersebut.

“Serangan udara telah berlaku ke atas sebuah rumah kediaman di kawasan Sherpur di bandar Kabul pada Ahad lalu,” kata Mujahid dalam ciapannya.

Al Zawahiri menggantikan Osama bin Laden sebagai pemimpin utama kumpulan itu pada Jun 2011 selepas Osama dibunuh tentera AS.

FBI menyenaraikan Al Zawahiri sebagai “pengganas paling dikehendaki,” ekoran pembunuhan warga AS di luar Amerika Syarikat.

Biden menggelar Zawahiri sebagai individu “nombor dua” dalang semasa serangan pengganas 911 dan “dalang” di sebalik serangan terhadap rakyat Amerika “selama beberapa dekad.”

Zawahiri juga didakwa atas dakwaan peranannya dalam pengeboman 7 Ogos 1998, Kedutaan Amerika Syarikat di Dar es Salaam, Tanzania, dan Nairobi, Kenya, menurut notis dikehendaki FBI.

Biden berkata serangan kedutaan itu membunuh 224 orang dan mencederakan 4,500 yang lain.

Zawahiri juga dipercayai telah merancang pengeboman USS Cole pada tahun 2000 di mana 17 kelasi AS terbunuh.


Singapura wajibkan vaksin lengkap bagi pemegang pas jangka panjang

Mulai 1 November ini, pemegang pas jangka panjang harus lengkap divaksin sekiranya ingin memasuki Singapura sebagai prosedur untuk mencegah penularan Covid-19.

Peraturan itu bertujuan membolehkan pekerja sektor penting dan pelajar asing untuk menjalankan urusan mereka di Singapura tanpa menjejaskan risiko kesihatan awam di Republik tersebut.

Peraturan ini akan dilaksanakan kepada pemegang pas kerja dan tanggungan mereka, serta melibatkan individu yang masuk ke Singapura di bawah laluan pemegang pas pelajar.

Namun begitu, pemegang pas jangka panjang di bawah umur 18 tahun buat masa ini akan dikecualikan daripada peraturan itu ketika memasuki Republik ini.

Mereka yang berumur 12 ke 18 tahun wajib mengambil vaksin lengkap dalam masa dua bulan selepas tiba di Singapura.

Kementerian Kesihatan (MOH) semalam menetapkan peraturan baharu itu sebagai langkah mengemaskini kawalan sempadan antarabangsa negara itu.

Mulai Rabu ini, peraturan kemasukan ke sempadan sedia ada bagi pengunjung yang masuk ke Singapura akan dipendekkan dan diambil kira sejarah perjalanan terkini individu tersebut dari tempoh 14 hari sebelum dan bukannya 21 hari.

Menurut MOH, tempoh Notis Jangan Keluar Rumah (SHN) bagi pengunjung tertentu akan dipendekkan dari 14 ke 10 hari, sejajar tempoh kuarantin bagi pesakit Covid-19 setempat, kerana tempoh inkubasi yang lebih singkat bagi varian Delta.

Ini bermaksud, bagi mereka yang melawat negara atau rantau Kategori III dan IV dalam tempoh 14 hari sebelum tiba di Singapura akan menjalani 10 hari SHN di kemudahan khusus disediakan.

Singapura mengasingkan negara dan rantau kepada empat kategori berlandaskan risiko jangkitan Covid-19 dengan kawalan sempadan dibezakan bagi setiap kategori.

Selain itu, mereka yang berkunjung ke negara atau rantau Kategori III dan sudah divaksin lengkap boleh memohon menjalani SHN di kediaman sendiri atau penginapan lain seperti hotel atau pangsapuri servis.

Manakala, pengunjung yang belum divaksin, wajib menjalani SHN di kemudahan khusus disediakan.

Sementara itu, pengunjung yang masuk ke Singapura di bawah Laluan Hubungan Kekeluargaan Penguasa Imigresen dan Pusat Pemeriksaan (ICA), keistimewaan akan diberikan kepada mereka sudah divaksin lengkap.

Pemilik pas yang layak secara perubatan untuk tidak menjalani vaksinasi boleh memohon pengecualian daripada ketetapan vaksinasi sebelum memohon masuk ke Singapura dan perlu disahkan dengan memo doktor.

Singapura semalam dalam tempoh 24 jam melaporkan 2,356 kes dan 4 kematian baharu akibat Covid-19.


Kerajaan komited bantu B40, miskin bandar miliki rumah

Kerajaan Perikatan Nasional (PN) komited membantu golongan B40 dan miskin bandar bagi memiliki rumah, biarpun berdepan cabaran nilai hartanah yang semakin tinggi, terutama di kawasan pesat membangun.

Perdana Menteri, Tan Sri Muhyiddin Yassin berkata, ini termasuk membangunkan semula kawasan usang di bandar besar, supaya berwajah baru, ‘vibrant’ dan mampu berdaya saing, sekali gus memperbaiki visual dan meningkatkan nilai hartanah di kawasan berkenaan.

“Dalam menyahut cabaran-cabaran yang saya sebutkan ini, baru-baru ini kerajaan melalui Kementerian Wilayah Persekutuan telah melancarkan Panduan Pelaksanaan Pembaharuan Semula Kuala Lumpur.

“Panduan ini bertujuan membangunkan semula kawasan usang dan tidak ekonomik seperti Perumahan Awam Sri Labuan,” katanya pada majlis penyerahan kunci kepada pemilik Residensi Razakmas2 di Kuala Lumpur, hari ini.

Katanya, inisiatif tu hanya sebahagian daripada inisiatif kerajaan bagi membantu rakyat memiliki rumah sendiri, yang bersifat mampu milik dan selesa.

Muhyiddin berkata, sejak setahun lalu, banyak lagi bantuan yang telah diberikan kepada pelbagai lapisan masyarakat, termasuk membelanjakan RM40 juta bagi melaksanakan kerja-kerja penyelenggaraan rumah kos rendah dan sederhana rendah.

“Ia untuk kerja-kerja membaiki bumbung, tangga, mengecat bangunan serta kerja-kerja pembaikan utiliti, yang melibatkan 63 projek di bawah DBKL (Dewan Bandaraya Kuala Lumpur) selain 13 projek di Labuan. Ini semuanya dilaksanakan untuk memastikan kebajikan dan keselamatan rakyat terpelihara,” katanya.

Muhyiddin berkata, penyempurnaan projek Residensi Razakmas 2 yang tertangguh selama 10 tahun adalah bukti niat ikhlas, tumpuan dan usaha gigih kerajaan, memastikan keprihatinan terhadap kebajikan rakyat sentiasa diberikan keutamaan.

Beliau turut berkongsi kegembiraan 395 pemilik Residensi Razakmas2, yang merupakan penduduk asal Perumahan Awam Sri Labuan, yang menerima kunci rumah baharu mereka di mana ia jauh lebih selesa berbanding perumahan awam itu yang hanya berkeluasan 400 hingga 528 kaki persegi, dengan hanya satu atau dua bilik sahaja.

“Saya ingin mengucapkan tahniah kepada 395 pemilik rumah yang menerima kunci rumah Residensi Razakmas2 secara percuma, serta kepada 245 penyewa (di Perumahan Awam Sri Labuan) yang ditawarkan pemilikan rumah dengan harga subsidi RM198,000.

“Selepas inisiatif pembaharuan semula (Perumahan Awam Sri Labuan) yang diperkenalkan oleh Kementerian Wilayah Persekutuan, pemilik Residensi Razakmas2 akan mendapat rumah berkeluasan 805 kaki persegi, dilengkapi tiga bilik tidur dan dua bilik air. Ia turut dilengkapi dengan pelbagai kemudahan seperti tempat letak kereta yang berbumbung, dewan serba guna dan taman permainan,” katanya.

Beliau berkata, nilai pasaran semasa sekitar rumah berkenaan kini ialah RM300,000, berbanding nilai rumah sebelum ini yang dibeli dengan harga RM21,000 hingga RM28,000, iaitu peningkatan 10 kali ganda.


Annuar mahu tanding atas tiket PN? Takiyuddin kata ada kejutan esok

Setelah digugurkan sebagai calon Barisan Nasional (BN) bagi menghadapi Pilihan Raya Umum Ke-15 (PRU-15) ini, Tan Sri Annuar Musa dilaporkan berhasrat bertanding di bawah tiket Perikatan Nasional (PN).

Sementara Setiausaha Agung PAS Datuk Seri Takiyuddin Hassan pula memberitahu media malam ini, bahawa ada kejutan yang akan dibuat pada majlis pengumuman calon-calon PN Kelantan malam esok.

Sumber memberitahu Annuar yang juga penyandang kerusi Parlimen Ketereh berusia 66 tahun itu dijangka bertanding di salah satu daripada 14 kawasan Parlimen di Kelantan.

Sumber itu berkata pencalonan Annuar akan diumumkan malam esok, di mana PN Kelantan juga akan mengumumkan senarai calonnya.

“PN Kelantan dijangka mengumumkan nama Annuar dalam barisan calon Perikatan Nasional di Kota Bharu malam esok,” kata sumber itu.

“Tunggulah kejutan itu, kami semua akan berada di atas pentas, esok,” kata Takiyuddin yang akan mempertahankan kerusi Parlimen Kota Bharu.

Takiyuddin ketika melancarkan bilik gerakan Dewan Himpunan Penyokong PAS di Kota Bharu, malam ini berkata beliau bersimpati dengan Annuar yang disifatkannya sebagai kawan baik dan menteri kanan yang hebat.

Annuar pada sidang media lebih awal hari ini berkata beliau hanya akan memutuskan langkah seterusnya selepas pengumuman calon oleh pemimpin BN malam ini.

“Saya tidak akan kecewa jika saya tidak diturunkan ke Ketereh. Bagi saya, karier politik saya tidak akan berakhir sekarang.

“Saya akan duduk dan fikir betul-betul, tanpa tergesa-gesa. Ada banyak pilihan. Kalau bukan salah satu parti gabungan kerajaan, ada juga parti politik lain di luar sana,” katanya memberi bayangan akan tetap bertanding pada PRU-15 ini.

Pada majlis pengumuman calon-calon BN di ibu negara malam ini, Pengerusi BN Datuk Seri Ahmad Zahid Hamidi berkata calon gabungan itu bagi kerusi Parlimen Ketereh ialah Ketua Puteri UMNO Kelantan Marzuani Ardila Ariffin.


Ismail Sabri nafi perjumpaan sulit dengan Muhyiddin di Jakarta

Naib Presiden UMNO Datuk Seri Ismail Sabri Yaakob akan mengambil tindakan undang-undang terhadap pihak yang menyebarkan khabar angin kononnya beliau dan Pengerusi Perikatan Nasional Tan Sri Muhyiddin Yassin mengadakan pertemuan sulit di Jakarta minggu lalu, yang boleh menjejaskan kerajaan pimpinan Datuk Seri Anwar Ibrahim.

Khabar angin itu mula tersebar dalam talian berikutan ketidakhadiran Ismail Sabri dalam mesyuarat Majlis Tertinggi UMNO pada 8 Disember lalu, lapor portal berita Malaysiakini semalam.

“Kalau nak fitnah orang, biarlah munasabah. Rekod imigresen sepatutnya menunjukkan bahawa saya tidak meninggalkan negara ini. Maknanya saya berada di negara ini.

“Saya sudah mengarahkan peguam saya untuk mengambil tindakan undang-undang terhadap pemfitnah itu,” kata Ahli Parlimen Bera itu.

Tambahnya, pada hari itu, beliau makan tengah hari bersama seorang wartawan veteran dan kemudiannya menghadiri majlis perasmian Rainforest Challenge International di kawasannya di Pahang.

Nama wartawan veteran itu tidak disebut dalam laporan Malaysiakini.

Portal berita itu melaporkan bahawa khabar angin “Langkah Jakarta” disebarkan oleh orang yang tidak dikenali di media sosial yang mendakwa dua bekas perdana menteri itu telah bertemu di ibu negara Indonesia dan “merancang sesuatu”.

Anwar mempengerusikan gabungan Pakatan Harapan yang memenangi 82 kerusi daripada 222 di Dewan Rakyat pada Pilihan Raya Umum Ke-15, gagal mendapatr majoriti mudah untuk membentuk kerajaan.

Pada masa sama, Perikatan Nasional yang mendapat 74 kerusi Parlimen juga gagal membentuk kerajaan.

Bagaimanapun, UMNO diketuai Datuk Seri Ahmad Zahid Hamidi memberi sokongan kepada Anwar yang kemudian dilantik sebagai Perdana Menteri kesepuluh dengan membentuk kerajaan yang turut disertai DAP.

Pada 26 November lalu, Ismail Abri juga menafikan terdapat perjumpaan tertutup yang melibatkan pemimpin Barisan Nasional serta PAS di Kelab Golf dan Resort Tropicana di Petaling Jaya, sebagaimana diperkatakan.

“Hari ni nak jumpa kawan-kawan pun tak boleh. Jumpa kawan PAS (dianggap) jadi pengkhianat, jumpa orang PH jadi hero penyelamat parti. Semua orang dah gila,” katanya.

Ismail Sabri adalah antara pemimpin yang dilaporkan menentang kerjasama UMNO dan DAP.